Brav ar vanif 'ba Gwengamp !\n10 000 personnes se sont rassemblées à Guingamp pour défendre les langues régionales et leur enseignement immersif. C'est la censure par le Conseil constitutionnel d'une partie de la Loi Molac ... La manifestation de défense de la...\n- Skritell Manifestadeg evit ar brezhoneg 29.05.21.pdf Galv da vanifestiñ d’an 29/05 e Gwengamp Emgav da 1eur30 e ti-gar Gwengamp War-lerc’h manifestadeg kaer an 13 a viz Meurzh e Kemper, ha hini an 20 a viz C’hwevrer agevret gant...\nAdkempennet eo bet banniel Breizh !\nGoude bezañ labouret diwar-benn Breizh ez eus bet ijinet bannieloù nevez da Vreizh gant ar re 6vet. Setu un tañva deus o oberennoù.\nLid diplomoù ar filmoù-chakod\nManon Renault, a-vicher war ar c'hleweled, hag Elen Rubin, eus Daoulagad Breizh, a zo deuet da reiñ diplomoù d'ar c'hwec'hvedidi evit o filmoù-chakod. Sikouret int bet e-kerzh ar bloaz gant Manon Renault evit kas da-benn o filmig ha...\nPrizioù an tournamant !\nEn distro-skol eo bet graet gourfenn an tournamant tennis-taol. Jean (5vet Gwalarn) vs Tilio (6vet Gwalarn) ha Bryn (4re Mervent) vs Erwan (evit skipailh ar skolaj). "Stignet" a-walc'h e oa ar c'hrogadoù hag an arvesterien a oa dirollet...\n" Œuvrons pour que les droits humains soient proclamés dans l'espace public " a déclaré ce matin Max Relouzat, président de l'association " Mémoire des esclavages " au cours de la cérémonie... Une cérémonie plus intime que d'ordinaire,...\n"Ur raktres hon eus savet gant Marine er prantad brezhoneg ha gant Lukas komedian a-vicher." Youn ROQUAIS 4re Gwalarn Ar c'hlasadoù pevare a sav pep a bezh-c'hoari da vezañ diskouezhet e c'hoariva Max Jacob e Kemper d'ar 17 a viz Even....


Pajenn:Perrot - Bue ar Zent.djvu/564 - Wikimammenn\nPajenn:Perrot - Bue ar Zent.djvu/564\nde ; ne roë d’ar c’housked nemet ar pez a oa red evit miret e yec’hed. Lakat a reas sevel, en tu-all d’ar stêr Yonn, eur manati, hag eno en em denne alïes er sioulder, evit bezan tostoc’h da Zoue.\nEr c’houlz-ze, fals-kreden ar Morvan,  a lavare n’en devoa an den ezom ebet eus gras Doue evit ober e zilvidigez, a oa êt ar vrud anezi e-touez Bretoned Breiz-Veur. Beleien ar vro-ze, dic’halloud dirak an heretiked, a c’houlennas skoazel digant ar pab Selestin I. Heman a zigasas kemennadurez da eskibien Bro-C’hall da zibab daou aneze evit mont da zikour iliz Breiz-Veur. Eskob Auxer, Jermen, hag eskob Troa, Loup, a oe dibabet gante evit ar gefridi-ze. Ar pab a gavas mat ar pez o devoa grêt, hag a roas da Jermen ar c’halloud a gannad. An daou eskob, goude bezan laket urz en o eskoptiou, a ’n em lakas en hent.\nO beach dre Vro-C’hall a oe eur bale enorus. Digemer bras a gavjont en pep lec’h.\nDigouezet en Breiz-Veur, Jermen a zastumas eskibien ha beleien ar vro en eur c’honsil. An heretiked a oe pedet da zont da zisplegan o c’hredennou ; mes kemeret o devoa an tec’h. Sant Jermen ha sant Loup a yeas neuze dre ar c’hêriou hag ar bourkou evit prezek ar gwir fe. Ar miraklou a rênt ha santelez o bue a reas muioc’h eget o c’homzou evit distrei an dud. O welet ar c’hollou a rênt, unan eus ar re droetan war gelennadurez ar Morvan a lavaras mont da c’houren oute. Lezet e oe, hen hag e gonsorted, da dibuni o c’huden pen-da-ben. Neuze, an daou zant a ziskouezas d’eze sklêr ha splann ec’h eent eneb ar Skritur-Zakr ha skridou an Tadou Santel. Ar bobl a oe lorc’h ennan o welet en pe du ec’h ee ar gonid. En keit ze, eur zoudard breizad a zigasas e verc’h ganet dall evit ma vije pareet gant an eskob santel. « En em erbedet ouz ar morvaned, a lavaras Jermen ; mar deo gwirion o fe, Doue hen diskouezo dre eur mirakl. » Kaer o devoe ar re-man pedi, ar verc’h a chôme dallez. Jermen neuze a lakas war he daoulagad eur voestig relegou a zouge warnan bepred. Kerkent ar plac’hig a welas sklerijen an de. Daerou a joa hag a anaoudegez vat a redas eus daoulagad an holl. Ar fe gwirion a oe trec’h, hag herezi ar Morvan a oe diskaret evit eur pennad mat.\nAr zant en devoe eul labour-all dishenvel d’ober en Breiz-Veur. D’ar mare-ze, eur bagad gouezidi, ar Pikted\n↑ Morvan pe Vorgan, da lavaret eo, den a vor, hanvet Pelaj gant ar C’hresianed hag ar Romaned.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/564&oldid=140848 »


Breizh, un tridant maengreunek anezhi, zo en em stummet, dieub diouzh al luskoù sevenadurel bras hag e-kreiz al luskoù naturel. Evel-se eo deuet a-benn da wareziñ hec’h identelezh BZH dre en em zigeriñ d’al “lec’hioù all”.  A-dal da froudennoù an hin hag istor, an dud zo unanet gant ur yezh c’hlas a vroud ar c’henemglev, gant liammoù kendeuzel ouzh an tiriad hag un dro-spered dibar. Un dibarelezh da saouriñ en un doare laouen ha...\nBreizh, un tridant maengreunek anezhi, zo en em stummet, dieub diouzh al luskoù sevenadurel bras hag e-kreiz al luskoù naturel. Evel-se eo deuet a-benn da wareziñ hec’h identelezh BZH dre en em zigeriñ d’al “lec’hioù all”.&nbsp; A-dal da froudennoù an hin hag istor, an dud zo unanet gant ur yezh c’hlas a vroud ar c’henemglev, gant liammoù kendeuzel ouzh an tiriad hag un dro-spered dibar. Un dibarelezh da saouriñ en un doare laouen ha digemplezhet&nbsp;!


Kreizenn c’hall ar glad sevenadurel dizanvez - PCI Collectif\nKreizenn c'hall ar glad sevenadurel dizanvez (CFPCI)\n"Tenn a ra hon obererezh e dalvoudegezh hag e binvidigezh eus al liammoù gwriet gantañ etre glad sevenadurel dizanvez ar bed ha hini pobloù Bro-Frañs, o vroudañ an emgavioù hag an eskemmoù. N’eus ket eus GSD « ar vro » diouzh un tu hag eus GSD « lec’h all » diouzh un tu all pa gej ha p’en em vesk pep mod gant egile ."\nSéverine Cachat, renerez Kreizenn c’hall ar Glad sevenadurel dizanvez, CFPCI\nEvezh, hanterouriezh ha prizachiñ\nEveshaat, hanterouriñ ha prizachiñ eo kefridi ar CFPCI, re bar d’ur vazhvalan o vont hag o tont etre oberourien hag arvesterien ar GSD diouzh un tu ha, diouzh an tu all, ministrerezh ar Sevenadur hag ar C’hehentiñ, dre Renerezh meur ar Glad, hag ar C’homite evit ar glad etnologel ha dizanvezel.\nE 2011 e oa bet lakaet Ti Sevenadurioù ar Bed e Gwitreg da « Greizenn c’hall ar Glad sevenadurel dizanvez » gant ministrerezh ar Sevenadur hag ar C’hehentiñ. Dont a reas ar greizenn-se da vezañ un adti stag ouzh Ti ar Sevenadurioù, meret gant ar gevredigezh hañval hec’h anv, krouet gant Cherif Khaznadar he frezidant. Ur perzh bras en deus bet an arbennigour ensavadurel-se, oberiant e diabarzh an UNESCO e mennoz ar « Glad sevenadurel dizanvez » hag en e anaoudegezh gant an UNESCO. Harpañ mererezh Koñvañsion an UNESCO evit saveteiñ ar glad sevenadurel dizanvezel, bet degemeret e 2003 ha lakaet e pleustr e 2006, eo kefridi ar CFPCI hiviziken. « Digor-frank eo ar goñvañsion-se ha pa zo un destenn verr anezhi, hini ur c’henasant, da bep bro d’ober diouzh he giz », eme Séverine Cachat, renerez ar CFPCI\nArsellva vroadel ar pleustr hag ar boazioù\n« Kas GSD ar bed war-raok e Bro-Frañs, koulz ha hini pobloù tiriad ar Stad c’hall, eo hon c’hefridi gentañ. Ambroug rouedadoù oberourien ar GSD a reomp eta, o tegas hon lod d’ar preder war merouriezh ar GSD hag an disoc’hoù anezhi er Stad c’hall. » eme Séverine Cachat. Sevel rouedadoù oberourien, aliañ ar strollegezhioù lec’hel, ar c’hevredigezhioù hag ar Skolioù-meur ; lakaat binvioù e pleustr, sevel kendivizoù, embann kaieroù ar CFPCI war he lec’hienn internet, kinnig diskouezadegoù… Setu lakaet ar CFPCI da « etnopol », da lâret eo da greizenn vroadel ar c’hlaskerezh hag an teuliaouiñ war an etnologiezh, kaset gant un daouzek bennak a glaskerien dindan evezh ur c’huzul skiantel. « Ha setu-ni e-karg eus diorren un arsellva liesdanvez ouzh merouriezh ar GSD, ouzh e bleustr hag ouzh e zoareoù, eus an dachenn lec’hel betek al live etrevroadel », eme Séverine Cachat.\nTalvoudekaat ar GSD e Bro-Witreg\nUr gefridi hanterouriñ ha talvoudekaat a zo bet fiziet ouzhpenn-se d’ar CFPCI e Bro-Witreg, adalek prioldi breudeur Sant-Venead, ul lec’h a c’hlad anezhañ : « Aozañ a reomp stalioù deskiñ, prezegennoù ha sonadegoù. Sevel a reomp div diskouezadeg ar bloaz ouzhpenn an diskouezadeg-pad hag an diskouezadeg bale-bro diwar ar GSD. Kalz a douristed a vez desachet gant an darvoudoù meur-se ». En nevez-hañv 2016, da skouer, e oa bet kinniget ganeomp un diskouezadeg diwar treuzkas chemet hag arz, asambles gant kevredigezh Mistri ar micherioù-arz hag o deskirdi.\nKreizenn deuliaouiñ war henvoazioù ar sonerezh hag an abadennoù er bed.\nE Prioldi breudeur Benead e Gwitreg eo diwanet ivez kreizenn deuliaouiñ Tier Sevenadurioù ar Bed. Skignañ henvoazioù sonerezh hag abadennoù ar bed war leurennoù Bro-Frañs a ra an ensavadur-se abaoe 1982, war roud obererezh Cherif Khaznadar pa oa-eñ prezidant Ti ar Sevenadur e Roazhon. Masklaoueg Makiski, dibunadeg erevent Belgia pe Bro-C’hall, laz-seniñ Timbila Chopied Musa Mbeki (Mozambik), c’hoariva merc’hodennoù Wayang Indonezia… Dibaouez eo bet brudet ha skignet ar GSD gant Ti Sevenadurioù ar Bed. Ar greizenn deuliaouiñ, buhezekaet ganti an dastumadeg dielloù fiziet enni (skridoù, enrolladennoù, luc’hskeudennoù ha kleweled), n’eus ket par dezhañ e Bro-Frañs. « Ne vefe ket eus obererezh ar CFPCI anez d’an diellva-se. Magañ an eil egile a ra Ti Sevenadurioù ar Bed hag ar CFPCI » eme Séverine Cachat.\n1982 : digoradur Ti Sevenadurioù ar Bed e Pariz.\n2004-2005 : digoradur adti Gwitreg hag ar greizenn deuliaouiñ.\n2011 : krouidigezh Kreizenn c’hall ar Glad sevenaduel dizanvez e diabarzh Ti Sevenadurioù ar Bed e Gwitreg.\nMinistrerezh ar Sevenadur hag ar C’hehentiñ, Kêr Witreg.\nLa Granjagoul, La Bouèze ha Marjolaine, evit a sell ouzh an etnolouzaouriezh.\nSkol-veur Roazhon 2 : Master war hanterouriezh ar glad en Europa ha war arzoù an arvestiñ.\nLe Pont Supérieur, kreizenn skolveuriek Breizh ha Peideloar an arvestiñ\nSkignañ ha raktresañ: Kreizenn sevenadurel Jacques Duhamel e Gwitreg, Opera Roazhon, L’Hermine e Sarzhaw, mediaouegoù Sant-Jakez al Lanneg, Sant-Gregor, Felger…\nKenlabour diouzh ma teu gant meur a framm er Stad c’hall hag er bed.\nEr CFPCI emañ sez sokial France PCI, kevredigezh c’hall dafar glad sevenadurel dizanvez an UNESCO, ha hini kevredigezh c’hall an etnoarvestouriezh (SOFETH).


Kroaziadegoù - Wikipedia\n(Adkaset eus Eil Brezel ar Groaz)\nKroaziadegoù a reer eus eizh brezel renet en abeg d'ar relijion gant broioù Europa ar C'hornôg. En ur ster strizh ne reer kroaziadegoù nemet eus ar brezelioù renet evit adaloubiñ an Douar Santel a oa bet aloubet gant muzulmaned. A-hed 200 vloaz e voe kroaziadegoù evel-se, etre 1095 ha 1291.\nSeziz Antioc'heia e-pad ar Groaziadeg Kentañ, diwar un daolenn eus 1490\nBrezelioù all renet en Europa (Spagn, Okitania, broioù balt...) a reer kroaziadegoù anezho ivez alies. Gant armeoù Stadoù katolik dreist-holl e voe digoret ar brezelioù-se, etre mare Chism meur ar C'hornôg (etre katoliged hag ortodoksed) ha mare Disivoud Meur (etre protestanted ha katoliged), a-enep muzulmaned broioù ar Reter-Nesañ. Met taolioù-brezel all a voe ivez a-enep paganiz ar broioù slav hag ar broioù balt, a-enep ar yuzevien, a-enep an ortodoksed, ar gatared, aduidi Jan Hus ha tud all c’hoazh enebourien d’ar bibien. Ortodoksed a gemeras perzh er stourm a-enep muzulmaned e lod kroaziadegoù. Benniget e veze ar re a yae d’ar c’hroaziadegoù gant an Iliz katolik ha pardonet e veze dezho o fec'hedoù ha roet dezho induljañsoù.\n2 Er Reter-Nesañ\n4 Roll ar C’hroaziadegoù\n4.1 Kentañ Kroaziadeg, 1096-1099\n4.2 Eil Kroaziadeg, 1147–1149\n4.3 Trede Kroaziadeg 1187–1192\n4.4 Pevare Kroaziadeg 1202–1204\nAr c’hroaziadegoù kentañ a oa o fal adkemer Jeruzalem hag an Douar Santel digant ar vuzulmaned ha digoret e voe ar brezel da respont d’ur galv a-berzh ortodoksed Impalaeriezh Bizantion a wele emled galloud muzulmat an Durked en Anatolia. Abegoù all a voe ivez : an noblañsoù europat a felle dezho astenn o galloud ha mestroniañ ar c’henwerzh gant broioù Azia hag ar bibien a felle dezho diskouez e oa brasoc’h o galloud eget hini ilizoù kristen broioù ar Reter. Bezet pe vezo, ul levezon vras o devoe ar c’hroaziadegoù war an tachennoù politikel, armerzhel ha sokial, betek hiziv an deiz.\nDre ma veze implijet kroazioù, pe kroazioù livet war bannieloù, da arouez gant an armeoù deuet eus Europa ar C'hornôg e voe graet gant an anv kroaziadeg pe brezel ar groaz evit envel ar brezelioù-se. Astennet eo bet an implij eus ar gerioù-se evit ober anv eus an holl vrezelioù digoret a-enep an dud a veze graet "tud divadez" anezho gant an Iliz katolik.\nAr broioù aloubet gant an Durked, er bloaz 1092\nDa gristenien Europa e oa pouezus Douar Santel Palestina peogwir e oa al lec’h ma oa bet ganet, m’en doa bevet ha ma oa marvet Jezuz Nazaret hag a zo diazezer ar gristeniezh. A-benn dibenn ar IVe kantved, goude distro an impalaer Kustentin Iañ d’ar gristeniezh (313) ha savidigezh Impalaeriezh Bizantion (330) e oa kristen ar braz eus an dud a oa o vevañ war an douaroù-se.\nD'ar vuzulmaned ivez eo pouezus rannvro Jeruzalem, rak alese e savas ar profed Mohammed d’an oabl, hervez o relijion. Abalamour da se ez eo Jeruzalem ur gêr sakr dezho. Er VIIvet kantved e voe aloubet Siria, hag an Douar Santel da-heul, gant armeoù muzulmat deuet eus Arabia.\nD'ar yuzevien ivez e oa pouezus Jeruzalem, e-keñver Istor ha relijion. Er gêr-se emañ rivinoù Eil Templ Jeruzalem, bet gwastet gant ar Romaned da vare emsavadeg ar Yuzevien er bloavezhioù 66-73. Derc’hel a rae Yuzevien an Diaspora da zont da Jeruzalem da bediñ war ar rivinoù-se a-hed ar Grennamzer.\nWar-dro ar bloaz 1000 e oa ur gêr vras ha pinvidik eus Kergustentin, kêr-benn Impalaeriezh Bizantion. En ur c’hroashent kenwerzhel a bouez edo, hag efedus e oa gouarnamant kreizennet an Impalaeriezh. An impalaerien vizantat selle ouzh ar vro en-dro da Jeruzalem evel o domani, dre ma oa bet en Impalaeriezh roman gozh. Hogen gwask a veze lakaet war harzoù reter Impalaeriezh Bizantion gant tagadennoù an Arabed vuzulmat ha, diwezhatoc’h, re an impalaeriezh turk diazezet e Persia.\nE 1009 e voe roet urzh gant ur c’halif arab da ziskar Iliz Bez ar Salver e Jeruzalem. E 1039 e voe roet aotre, gant ur c’halif all, da Impalaeriezh Bizantion da lakaat adsevel an iliz-se, rak komprenet o doa an alouberien arab e veze degaset pinvidigezh da Jeruzalem gant ar birc’hirined kristen a zeue d’an Douar Santel. Hogen graet e oa an droug ha kavout a rae da gristenien Europa e oa arvarus evito mont di.\nE 1070 ez eas ar soudarded turk tre e Jeruzalem. Bloaz goude, d'ar 26 Eost 1071, e voe faezhet armeoù bizantat gant an Durked en Emgann Manzikert (e Malazgirt, e Turkia hiziv), ha goude-se e rankas renerien Impalaeriezh Bizantion lezel ar braz eus Anatolia gant an Durked, koulz ha Siria ha Palestina.\nPa voe klevet ar c’heloù en Europa ar C'hornôg e voe soñjet gant ar gristenien e oa o bed hag o relijion o vont da vezañ beuzet gant aloubadeg an Durked vuzulmat. Buan ivez e voe kontet a bep seurt torfedoù skrijus a vije graet gant an Durked ouzh ar birc’hirined kristen.\nLivadur eus ar XVvet kantved a ziskouez prezegenn ar pab Urban II e Sened-iliz Clermont, o c’hervel ar gatoliked da vont da aloubiñ an Douar Santel\nDiskar Impalaeriezh ar Garolingidi e dibenn an IXvet kantved, ha stabilder nevez an harzoù en Europa goude ma oa troet ar Vikinged, ar Slaved hag an Hungariz da gristenien, en doa lezet dibres un niver bras a varc’heien armet-mat.\nAr C'hentañ Kroaziadeg ne voe ket ar skouer gentañ a emgannoù etre muzulmaned ha kristenien broudet gant ar pab. E-pad ren ar pab Aleksandr II dija e oant bet broudet da vont d’an emgann. Ar wech kentañ a voe aloubadeg Sikilia gant ar Vikinged e 1061, hag an eil gwech a voe e-pad brezelioù ar Reconquista, ar stourm a-enep muzulmaned e kreisteiz Spagn ha Portugal. En daou zegouezh-se e voe benniget gant ar pab Aleksandr II ar gristenien a yae d’en em gannañ ouzh muzulmaned ha prometet induljañsoù d’ar re anezho a varvje en emgannoù.\nPa voe an impalaerien vizantat o c’houlenn sikour digant kristenien Europa ar C'hornôg, e oa prest an dud en Iliz katolik da glevet seurt galvoù eta. E 1074 e voe galvet milites Christi ("soudarded ar C'hrist") gant ar pab Gregor VII da vont da reiñ sikour da Impalaeriezh Bizantion, nevez-faezhet en emgann Manzikert. Ne c’hoarvezas ket kalz a dra avat. E miz Du 1095 e voe galvet ur sened-iliz e Clermont gant ar pab Urban II, hag eno e voe taolet pled ouzh galv Impalaeriezh Bizantion rak er mizioù a-raok e oa erruet e lezioù Bro-C'hall, Bro-Saoz hag an Impalaeriezh Santel Roman galvoù a-berzh an impalaer Alexios Iañ Komnenos da zont war e sikour da stourm ouzh an Durked. Sikour en doa goulennet ivez digant impalaer Sina !\nAbegoù kenwerzhel ha politikel a voe ivez d’ar c’hroaziadegoù moarvat : stadoù bihan evel Republik Venezia ha Republik Genova a denne kalz a splet eus kenwerzh ar spisoù gant broioù ar Reter ha fellout a rae dezho e vefe sur hentoù ar c’henwerzh-se. Ar bibien a grede oa aze un tu da vestroniañ Ilizoù ar Reter, a oa dispartiet diouzh Roma.\nAbalamour d’an abegoù lies-se e voe dizemglev ha tabut a-wechoù etre kristenien ar C’hornôg ha da vare ar Pevare Kroaziadeg e voe lakaet an arigrap war Gergustentin gant soudarded kristen ha rannet douaroù Impalaeriezh Bizantion a-benn ar fin etre Republik Venezia hag ar groazidi.\nBezet pe vezo ne zeuas ket a-benn ar c'hroaziadegoù da lakaat un harz da emled an Durked : da vare prezegenn Urban II e 1095 e oant o tostaat d’ar Bosfor ; er XVIvet kantved, goude nouspet kroaziadeg, e oa armeoù Suleiman ar Meurdezus dirak Vienna, goude bezañ aloubet Belgrad, Buda, kêr-benn Hungaria, enez Rodez ha meur a lec’h all.\nRoll ar C’hroaziadegoùAozañ\nKustum e vezer da gontañ eizh kroaziadeg, etre an XIvet kantved hag an XIIIvet kantved.\nBrezelioù all a voe ivez goude-se er XIVvet, XVvet, XVIvet ha XVIIvet kantved : Emgann Lepanto e 1571, Emgann Szentgotthárd e 1664 ha Seziz Candia e 1669 e voe an emgannoù diwezhañ etre Turked an Impalaeriezh Otoman ha stadoù kristen Europa ar C'hornôg. Marc’heien Urzh Sant Yann Jeruzalem a gendalc’has d’ober brezel er Mor Kreizdouar, eus Malta, betek ma voent trec’het gant Napoleon e 1798.\nKroaziadegoù « bihan » all a voe ivez, n’eo ket hepken e reter ar Mor Kreizdouar, el Ledenez iberek ivez, a-enep muzulmaned, pe e lec’h all hag en Europa a-enep kristenien a veze sellet outo evel « disivouderien » gant ar bibien pe gant pennoù stadoù galloudus.\nKentañ Kroaziadeg, 1096-1099Aozañ\nPennad pennañ: Kentañ Kroaziadeg\nAloubadeg Jeruzalem e 1099 ; dornskrid eus ar Grennamzer\nGant ar pab Urban II e 1095 e voe loc'het ar C’hentañ Kroaziadeg, a badas eus 1096 da 1099. E-kichen armeoù marc’heien e voe ivez tud vunut a bep seurt a yeas da-heul ar prezeger gall Pierre L’Hermite war-du Kergustentin. Ar re a erruas en Anatolia en em gannas a-enep armeoù Kilij Arslan, sultan Nicaea e 1096, met trec’het e voent ganto. Er bloaz war-lerc’h e voe kemeret Nicaea gant ar groazidi ha kannet e voe Kilij. Er bloaz 1098 e voe kemeret ganto kêrioù Edessa hag Antioc'heia, ha savet e voe ganto stadoù kristen bihan en-dro d’ar c’hêrioù-se. E 1099 e kouezhas Jeruzalem ha Tripoli etre daouarn ar groazidi ivez. Stourm a reas annezidi Jeruzalem ouzh ar groazidi, met trec’het e voent ganto ha d’ar 15 a viz Gouere 1099 e c’hallas ar groazidi mont tre e kêr. Lakaet e voe en arigrap, ha ma voe espernet o buhez d’an emgannerien e voe lazhet kalz annezidi, muzulmaned, yuzevien pe gristenien eus ilizoù ar Reter, ha distrujet moskeennoù ha savadurioù all.\nEil Kroaziadeg, 1147–1149Aozañ\nPennad pennañ: Eil Kroaziadeg\nGoude ur pennad amzer ma voe peoc’hus a-walc’h an darempred etre ar gristenien hag ar vuzulmaned er Reter-Nesañ e voe adtapet Edessa gant ar vuzulmaned e 1144 ; kêr-benn ar Stad kentañ savet gant ar groazidi e oa. Kement-se a lakaas ar pab Ujan III da c’hervel d’un eil kroaziadeg e 1145. E penn an armeoù ar wech-mañ e voe gwelet ar roue gall Loeiz VII hag ar roue alaman Konrad III. Kerzhout a reas o armeoù war-du Jeruzalem e 1147. Met ne voe gounezet trec’h ebet ganto a-enep ar vuzulmaned. E miz Gouere 1148 e klaskjont tapout kêr Zamask, a oa renet gant ur gouarnour muzulmat en doa graet emglev gant kroazidi Rouantelezh Jeruzalem gwechall. C’hwitañ a rejont ha buan goude e voe aloubet ar gêr-se gant Nur ad-Din Zangi, enebour brasañ ar groazidi.\nEn tu all d’ar Mor Kreizdouar e oa ur strollad all a varc’heien deuet eus Europa an Hanternoz o kerzhout war-du Portugal. Emglev a rejont gant Alfoñs Iañ ha kemer kêr Lisbon digant ar vuzulmaned e 1147. Er bloaz war-lerc’h ez eo Tortosa, e Katalonia a voe kemeret gant ar gristenien. A-benn 1150 avat e oa distroet Loeiz VII ha Konrad III d’o bro hep bezañ bet trec’h gwech ebet en Douar Santel.\nE 1147 ivez, war hent an distro, e voe graet brezel ouzh Slaved ar C’hornôg gant Alamaned ha Daned. Wendenkreuzzug, "kroaziadeg a-enep ar Slaved", a reer ivez en alamaneg eus ar brezel-se, dre ma oa paganed eus ar Slaved-se. Daoust ma lakaas an Alamaned o c’hrabanoù war ar vro poblet gant Slaved (Wagrien, e Schleswig-Holstein hiziv), ne zeujont ket a-benn avat da dreiñ anezho e kristenien.\nTrede Kroaziadeg 1187–1192Aozañ\nPennad pennañ: Trede Kroaziadeg\nAloubet e voe Jeruzalem gant ar sultan Saladin, a drec'has ar groazidi en Emgann Hattin (4 a viz Gouere 1187). Pa voe klevet ar c’heloù en Europa e voe galvet d’ur groaziadeg nevez gant ar pab Gregor VIII d’an 29 a viz Here 1189. Renet e oa ar groazidi gant Fulup II, roue Bro-C'hall, Richarzh Kalon Leon, roue Bro-Saoz, ha Frederig Barbarossa, impalaer an Impalaeriezh santel roman german.\nGant ar rouaned-se hag an dud a-leizh a yeas d'ho heul e voe savet armeoù bras, met dister e voe disoc’h o striv. Mervel a reas an impalaer Frederig Barbarossa, beuzet en Anatolia, ha distreiñ a reas ar braz eus e soudarded da Alamagn goude e varv. Fulup II an Aogust ha Richarzh Kalon Leon a erruas e Palestina e 1190, gant o armeoù, met dic'houest e voent da adkemer Jeruzalem na da adsevel da vat rouantelezhioù kristen ar Reter-Nesañ evel ma oant diagent. Dont a rejont a-benn da adkemer kêr Akko (en Israel bremañ) digant Saladin d’an 12 a viz Gouere 1192, goude daou vloaz seziz. Neuze e tistroas Fulup an Aogust da Vro-C'hall. Un nebeud emgannoù all a voe gounezet gant Richarzh Kalon Leon war nerzhioù Saladin, hep dont a-benn gwech ebet da adkemer Jeruzalem. Ur wech bet adaloubet un nebeud kêrioù en arvor e sinas ar peoc'h gant Saladin : anavezet e oa Rouantelezh Jeruzalem gant ar vuzulmaned, hogen bihanoc'h ha disteroc'h eget a-raok ; en Akko e oa e gêr-benn ha ne oa ket mui e Jeruzalem, a chome etre daouarn ar vuzulmaned. Hervez an emglev a oa bet sinet e veze lezet ar gristenien da vont da birc'hirinañ da Jeruzalem en o frankiz. E miz Here 1192 e tistroas Richard Kalon Leon da Vro-Saoz.\nPevare Kroaziadeg 1202–1204Aozañ\nPennad pennañ: Pevare Kroaziadeg\nLa Prise de Constantinople e 1204, livet gant Palma Le Jeune\nGant ar pab Inosant III e voe galvet d’ur Pevare Kroaziadeg, evit aloubiñ an Douar Santel adalek Ejipt. Emglev o doa graet ar groazidi gant tud Republik Venezia evit feurmiñ listri diganto da gas en tu all d’ar mor 4 500 marc’heg, 9 000 floc’h hag 20 000 troadeg. Ne c’hallas ket ar groazidi paeañ ar gwirioù treizh penn-da-benn da dud Venezia hag e-lec’h bezañ kaset da Egipt e voent kaset ganto da Zara (Zadar) war aod Dalmatia, da adkemer evito ar gêr-se a oa bet e dalc’h Venezia diagent. Neuze e voe kollet ganto paeroniezh ar pab hag an eskumunugenn a voe douget outo zoken. Divizout a reas renerien ar groazidi ha Republik Venezia mont betek Kergustentin da adlakaat war an tron an impalaer Izaag II Angelos a oa bet nevez-tennet e garg digantañ. Goude meur a varrad emgann e 1203 ha 1204 e voe kemeret Kergustentin ganto ha lakaet e voe ar gêr vras en arigrap. Rannet e voe Impalaeriezh Bizantion ha savet e voe neuze un Impalaeriezh Latin en-dro da Gergustentin, e-kichen meur a stad all e Gres, renet-holl gant kroazidi. Ar Pevare Kroaziadeg ned eas ket betek an Douar Santel hag ar groaziadeg kentañ e voe ma ne oa ket bet brezeliet a-enep muzulmaned a-benn ar fin. Peurrannet e voe gant an darvoudoù-se Iliz ortodoks diouzh an Iliz katolik roman. Impalaeriezh Latin Kergustentin, krouet da-heul ar groaziadeg-se a badas betek 1261, ar bloaz ma voe adkemeret ar galloud gant an Impalaer bizantat Mikael VIII Palaiologos.\nBalard, Michel : Croisades et Orient latin (XIe siècle – XIVe siècle), Armand Colin, coll. U, 2017 (3e embannadur)\nCassard, Jean-Christophe : L'Orient des Bretons au Moyen-Âge, Skol Vreizh, 2007 (ISBN 978-2-915623-33-8)\nErbstösser, Martin : Le temps des croisades, Éditions de la Coutille, 1978 (ISBN 978-2-7207-0049-1)\nMaalouf, Amin : Les Croisades vues par les Arabes, J'ai lu, 1999 (ISBN 978-2-290-11916-7)\nMartinez-Gros, Gabriel : De l’autre côté des croisades, Passés composés, 2021\n↑ Abaoe eo bet astennet ster ar ger "kroaziadeg" muioc’h c’hoazh, ken e c’hall bezañ forzh peseurt stourm a rener en anv ur gredenn : e Brezel diabarzh Spagn e lavare aduidi Franco e renent ur "groaziadeg".\n↑ (en) Yang Xianyi : Fundamental Historical Research\nAdtapet diwar « https://br.wikipedia.org/w/index.php?title=Kroaziadegoù&oldid=1974101 »\nDernière modification le 6 Meu 2022, à 09:26\nKemmoù diwezhañ degaset d'ar bajenn-mañ d'an 6 Meu 2022, da 09:26.


Aozadur Dispac’hel 17 a viz Du - Wikipedia\nAozadur Dispac’hel 17 a viz Du\nAn Aozadur Dispac’hel 17 a viz Du (e gresianeg Επαναστατική Οργάνωση 17 Νοέμβρη) a oa anezhañ ur strollad marksour a gasas da benn taolioù feuls e Gres. Gant gouarnamant ar Stadoù Unanet eo bet lakaet war o renabl sponterion.\nAnv ar strollad a glot gant an deiziad ma savas studerion Skol-Veur Boliteknikel Aten a-enep d’ar renad milourel pa voe lazhet daou studier. Soutenet e veze ar renad milourel gant ar Stadoù Unanet evit mirout d’ar gomunourion hag abalamour da se eo bet interesoù ar Stadoù Unanet palioù pennañ ar strollad\nAr strollad, anavezet ivez evel ‘’N17’’ diwar e anv e gresianeg, a zo kiriek da vezañ kaset da benn taolioù feuster abaoe 1975. Betek 2002 avat ne oa bet na dizoloet na harzet ezel ebet eus ar strollad. An taol kentañ a deuas e miz Kerzu 1975 pa voe lazhet gant ar strollad penn ar CIA e Aten. Er penn kentañ e veze lakaet gante da bal kargidi amarikan pe gresian, war war ledanaat a ae o falioù, o kas da benn taolioù a-enep da Unvaniezh Europa er bloavezhioù 80 e 90.\nFellout a rae d’ar strollad skarzhañ arme ar Stadoù Unanet diouzh ar vro, lakaat fin da aloubidigezh milourel Kiprenez gant Turkia hag ivez troc’hañ al liammoù etre Gres hag Unvaniezh Europa hag ar Broadoù Unanet.\nE 2000 e voe lazhet gant ar strollad un den a laboure evit Ministrerezh Difenn ar Rouantelezh Unanet, Stephen Saunders e anv.\nE 2002 e teuas a-benn ar polis da dapout Savvas Xiros. Dre c’houlennata anezhañ e oa bet tu da dizoloiñ da di implijet evit kuzhet izili ar strollad hag ivez c’hwec’h den all sañset da vezañ izili an Aozadur. Un den 58 vloaz, Alexandros Giotopoulos, a voe anvet evel penn ar strollad hag harzet e voe war enezenn Lipsi. Nebeut amzer war-lerc’h e voe anvet Dimitris Koufodinas evel penn oberiadennoù ar strollad hag en em rentañ a reas. En holl e voe tamallet 19 den da vezañ kiriek da 2,500 torfed bet kaset da benn e anv an Aozadur Dispac’hel 17 a viz Du.\nKregiñ a reas proses an damallidi e Aten d’an 3 a viz Meurzh 2003. D’an 8 a viz Kerzu e oa bet kavet kablus 15 den dioute, en o zouez Giotopoulos ha Koufodinas. Didamallet e oa bet pevar den all dre diouer a brouennoù. Bac’het e oa bet Giotopoulous betek fin e vuhez 21 ha Koufodinas 13 gwech..\nGant alvokaded an damallidi hag ivez gant ur re stolladoù evit difenn gwirioù mab-denn e voe pouezet war ar fed ma oa bet kaset da benn ar proses un un doare direizh-kenañ en ul lêz-varn ispisial, serr he dorojoù ha difennet ma vefe enrollet ha skignet gant ar skinwel. Meur a hini e-touez an damallidi, en o zouez Alexandros Giotopoulos, a nac’has betek penn bezañ kemeret perzh en taolioù. Hervez Giotopoulos e oa anezhañ gouzañver un taol politikel evit diskwel e oa bet tapet penn ar strollad. Dimitris Koufondinas duiouzh e du, avat, a anzavas e oa kirikiek ez-politikel da holl oberiadennoù ar strollad. Gantañ e voe deskrivet un aozadur e-lec’h ma veze kemeret an divizoù dre daputal etreze an izili kentoc’h evit dre urzhioù ur rener bennaket.\nD’ar 17 a viz Gwengolo 2004 e voe kroget ur stourmad gant ar vac’hidi o nac’hañ debriñ a-benn lakaet da c’hoût pegen kriz eo o buhez en toull, didroc’het diouzh ar brizonidi all.\nAdtapet diwar « https://br.wikipedia.org/w/index.php?title=Aozadur_Dispac’hel_17_a_viz_Du&oldid=1631596 »\nKemmoù diwezhañ degaset d'ar bajenn-mañ d'an 30 Meu 2015, da 14:19.


Buhez ar Sent/1912/Anna - Wikimammenn\nBuhez ar Sent/1912/Anna\nEr bla 1623, e oa en Keranna eun tieg hep deskadurez, daou-ugent vla d’ezan, eun den eus ar re wellan, e hano Yvon Nikolazig. Pep tra, adalek e vugaleach, en devoa e laket d’ober anaoudegez gant santez Anna : hano e geriaden, konchou ar re goz, miret gante ar zonj eus chapel ar Bosenneu, an treo souezus en devoa gwelet o tigouezout er park-ze. Deut oa da garet kement mamm ar Werc’hez, ma n’he galve mui nemet e vestrez vat.\nDudi gwalc’h o c’halon, e stoujont raktal da bedi an Itron santez Anna. Ar vrud eus ar neventi-ze a yeas dre ar vro, evel eul luc’heden. An ôtrou Rosmadeg, eskob Gwened, a lakas ober eun enklask. Pardonerien a ziredas ; miraklou a c’hoarvezas ; hag eun iliz a oe savet, a deuas da vezan darempredet gant tud a bep bro.\nEskibien, prinsed ha prinsezed a zo bet eno o pedi an Itron santez Anna, ha ne ver ket evit lavaret an treo burzudus he deus grêt ar vamm vat-se en kenver he bugale.\nAr roue Loeiz XIII, er bla 1639, a roas da iliz Santez-Anna eun tamm bennak eus relegou he fatronez. Er bla 1792, an dispac’herien a werzas an iliz, a dorras hag a zevas skeuden ar zantez ; he fenn hepken a oe gallet lemel eus an tan ; hen miret a rêr en kichen ar skeuden neve.\nEr bla 1815, iliz Santez-Anna a oe prenet ; ha dre m’oa deut da vezan kalz re vihan, diouz an dud a zaremprede anezi, ’z eus bet savet unan neve kalz brasoc’h ha kalz kaeroc’h.\nHouman a zo bet konsakret, d’an 8 a viz eost 1877, gant ar c’hardinal Brossais-Saint-Marc, arc’heskob Roazon.\nAn Tad Santel ar Pab Pi IX en deus digaset ive diou gurunen aour, unan evit santez Anna, eben evit ar Werc’hez a zo ganti.\nAn ôtrou Becel, eskob Gwened, en deus binniget an diou gurunen-ze, d’an 30 a viz gwengolo 1868.\nSantez Anna he deus meur a chapel en eskopti Sant-Brieg ; unan eus ar re vrudetan a zo en Prat. Enni e ve oferennet alïes ’ pad ar bla, ha da ze ar pardon e tired di niver a belerined.\nO Mamm ar Vro, o Anna, c’houi hag a zo galloudus meurbed, bezet silvidigez ho Pretoned ; miret ar fe ; kresket ar furnez ; roët ar peuc’h dre ho pedennou santel.\nAdtapet diwar « https://br.wikisource.org/w/index.php?title=Buhez_ar_Sent/1912/Anna&oldid=36045 »\nKemmoù diwezhañ degaset d'ar bajenn-mañ d'an 27 Mae 2012, da 20:05.


Pajenn:Morvan - Kenteliou hag istoriou a skuer vad evit ar Vretoned, 1889.djvu/294 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/294\nHardouinay eleac’h ma tremene ar pez a vercomp ama. Dibaot e vije-ta da C’hodik guelet eno ken an daou vugel mad-ze.\nAr verc’hig, en eur huanada, a ieas da azeza e troad derven an Itron-Varia, hag en em lakeas da neza en dra c’helle. Abenn m’oa deut ar mare dezhi da vont d’ar gaer, e devoa rinset he c’hegil. Pa zigoueaz, eur penn tenval a vaouez a ioa oc’h he gortos var dreuzou an ti, hag en he c’hichen eur potrik divalo, eur pennad bleo rus biscoulet dezhan. An daou-ze oa Fant Madec lezvam Godik ha Per Madek he lezvreur.\nFant a lavaraz eur goms trenk bennak d’ar plac’hik ; Godik ne lavaras ger. Da c’hortos coan en em lakeas da c’hoari gant he anter breur ; mes hema a ioa eur bugel kintuz ha ginet, hag eleac’h c’hoari, en em lakeas da lenva. Al lezvam pehini ne glaske nemet eun digarez evit canna ar verc’h, a gemeraz eur vaz, ha goude beza he bazatet, e stlapas dezhi eun tam bara du hag he c’hasas da gousket.\nGodig a ioa he guele en eur c’horn euz an ti, e kichen eur c’hos toul prenest. Ar guele-ze ne voa varnezhan nemet eur c’hos tam liser bennak var eun nebeut colo. Eno gouscoude e couske c’hoek, daoust ma voa kizidig he izili gant ar bazadou a reseve bemdez.\nGodig a ioa devot, hag a garie staga imachou sænt oc’h he guele. Al lezvam a c’houie kementse, hag a lamaz an imachou-ze kuit. Neuze Godig a bede muia ma c’helle dirag Guerc’hez an derven ; da noz avad oa eur boan evithi ne alle ket, araok cousket, poket da dreid imach hor Zalver hag hini he vam santel. En nosvez-ze avad e voa laouen meurbet dre ma c’hellas poket d’an inkin a ioa bet touch oc’h bez map Doue.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/294&oldid=162439 »\nKemmoù diwezhañ degaset d'ar bajenn-mañ d'an 17 Mae 2020, da 10:07.


Kaozeal:Kensonenn dre serriñ - Wikipedia\nKaozeal:Kensonenn dre serriñ\nimplijet eo bet an termen "kensonenn dre serriñ" da c'hortoz. Na gemmit ket ar pennad war-eeun - leuskit kentoc'h hoc'h alioù war ar bajenn-gaozeal-mal ha dalc'het e vo kont oute. Trugarez.Neal (Kaozeal) 9 Mae 2007 da 18:25 (UTC)\ne-giz 'm boa skrivet c'hoazh e vez implijet kentoc'h kensonenn serr, hag, evit kensonennoù all, kensonenn tarzh. S.o. Geriadur an Here hag ouzh Istor ar yezhoù keltiek gant A. Even.Da'm soñj e vefe gwelloc'h implijout ar gerioù-se ha klask ar muiañ ar gwellañ ober gant gerioù savet er memes doare evit envel ar c'hensonennoù all. --Kadwalan 31 Mae 2007 da 07:02 (UTC)\nmarteze eo bet graet evel-hen, met evel em eus bet tro da skivañ me ivez n'eo ket reizh rak tennañ a rafe un anv-gwan, da skouer "kensonenn tarzh" da berzh ur son, da lâret eo d'an doare ma vez klevet hag e gwrionez n'eo ket na tarzhusoc'h ur gensonenn dre darzhañ evit ur gensonenn all. Tennañ a ra an termenoù-mañ da fonetik an distagañ, da lâret eo d'an doare reis ma vez produet ur son er genoù ha/pe dre ar fri, ha resisoc'h e tenn an termenoù-mañ d'an DOARE distagañ. Dres evel m'ac'h eus bet tro da skivañ da-unan e talvez an araogenn "dre" evit merkañ an doare, hag evel m'emañ dspleget e penn pep pennad e vez produet pe distaget ur gensonenn dre serriñ dre serriñ ar genoù dre lakaat daou organ fonadur da steñik an eil ouzh egile. Evidon-me, kudenn ebet evit sevel adkasoù eus "kensonenn serr" > "kensonenn dre seriñ" met d'am soñj n'eo ket reizh ober gant ar stumm kentañ-se daoust ha ma c'hell bezañ bet graet gantañ en daou levr meneget ganit. Ouzhpen-se, ma reer "kensonenn serr" ouzh ur gensonenn dre serriñ (occlusive), penaos displegañ eo disheñvel-mik ster an hevelep termen, da lârte eo "serr", hervez ma vez implijet evit deskrivañ doare distagañ ur vogalenn ("vogalenn serr") hag ur gensonenn ("gensonenn serr"). Hervez reolennoù an dermenologiezh ne reer morse gant an hevelep termen gantañ daou ster disheñvel-mik war an hevelep tachenn teknikel. Ne lâran ket eo dii an tremenoù bet krouet ganin evit envel ar c'hensonennoù war ar Wikiepdia-mañ, met gwelloc'h d'am soñj hervez framm teorikel ha pleustrek fonetik an distagañ ober gant an araogenn "dre" evit diskwel splann pehini eo ar doare distagañ disheñvel, da skouer, diouzh al lec'h distagañ hep araogen ebet, d.s. kensonenn diweuz. Ur gudenn all 'zo ivez gant mont da heul an termenoù bet implijet en div daveenn meneget ganit: ha gante e vez lakaet da heñcvelster, evel ma reer en un doare boas a-walc'h, an termenoù "occlusif" ha "plosif"? evel m'emañ displeget er pennad kensonenn dre serriñ n'int ket kevatal. Ha rankout a rafer ober gante memstra war digarez e vijent bet implijet dija en doau levr? Un dra vat eo klask goût penaos eo bet krouet nevezc'herioù dija, met pa vezont savet en un doare ad hoc a-wezhoù e veoznt kavet a-dreuz ivez. Da lâret eo, en div vammenn meneget ganit, daoust hag ez eus ur renabl klok eus an holl doareoù distagañ war dachenn fonetik an distagañ pe savet e oa bet an termenoù-se dre ma oa bet ezhomm anezhe eveit skrivañ diwar-benn ar brezhoneg pe c'hoazh diwar-bnn ar yezhoù keltiek hep derc'hel kont eus ar fed ma teu an termenoù-se eus un dachenn teorikel resis p'emaint liammet gant termenoù all? Ar memstra, ma'c'h eus soñj mat, pa oa bet kinniget ouzhin ganit ober gant an termen "kensonenn gweuz" kentc'h evit gant "kensonenn diweuz" war digarez ez eus diweuz atav, ha bremañ, ur wezh bet savet un toullad pennadoù en un doare sistmatikel ganin war an dachenn-mañ e weler sklaer n'eo ket kevatal an eil termen d'egile na tamm ebet (kenliammet an eil ouzh egile ne lâran ket). N'on ket a-enep kemmañ an termenoù bet implijet ganin seul wezh ha sav ur c'hiinig evit o gwellaat, ne gav ket din e vefe o gwellaat avat dibab ober gant stummoù savet gwashoc'h hervez framm teorikel an dachenn ma vezont implijet war digarez eo bet implijet ar stummoù savet a-dreuz dija gant me 'oar piv (ha zoken ma vije bet gant an here). Hag eveit achuiñ, laouen-kenañ e vefen o c'hoût gant pesuert tremenoù eo bet graet dija evit ober diouzh "implosif", "click", "egressif", "ingressif" hag all - rak gwelloc'h e c'hellont bezañ evel-just evit an termenoù bet implijet ganin betek-hen, pe talvodus e c'hellfe bezañ gallout o implijout d'n nebutañ evit sevel adkasoù. Ha ma n'eo ket bet graet gante holl en hevelep oberenn e berzhoneg betek-hen eo peogwri, marteze, n'eo ket bet pleustrek war an dachenn-mañ en un doare sistematek betek-hen, ha nueze e c'hell bezañ bet savet a-dreuz an tremenoù bet implijet el lec'h-mañ'l-lec'h, kea?--Neal (Kaozeal) 31 Mae 2007 da 10:04 (UTC)\nA-barzh geriadur Favereau e kaver : “kensonenn stankus”. Baleer (kaozeal) 25 Mae 2012 da 19:09 (UTC)\nAdtapet diwar « https://br.wikipedia.org/w/index.php?title=Kaozeal:Kensonenn_dre_serriñ&oldid=1239431 »\nKemmoù diwezhañ degaset d'ar bajenn-mañ d'an 25 Mae 2012, da 19:09.


Nac’hañ a ra GBB e stand da EAT… | EMGLEV AN TIEGEZHIOÙ\nNac’hañ a ra GBB e stand da EAT…\nDa gentañ e oa bet lavaret deomp e oa dre ma oamp re dost d’ur strollad politikel !!! Pe hini ??!! Ar FN Gall ? A bep seurt tud ‘zo en hon Emglev. Dre zoujañs evit ar frankiz soñjal hag ezteurel ar pennadoù a gaver e Kannadig Imbourc’h ne enouestlont nemet an aozerien anezho.\nGwashoc’h : Stalpet omp er-maez dre an abeg e vije pennadoù “gouennelour, sesksit pe a-enep an heñvelreizhidi” e Kannadig Imbourc’h. Ur farsite eo, n’eo ket ar wirionez eveljust. Prosezoù ‘ vije !\nDiskleriañ a rankomp eta, ur wech ouzhpenn, e rank an dud bezañ doujet evel tud, ha karet zoken, met tu zo d’hor soñj chom spiswel war an darvoudoù a-yoc’h a zegas digempouez er gevredigezh. N’eo ket bezañ gouennelour lavarout ez eo fall evit an holl an enbroadurioù a vil-vern : evit Breizh, ivez evit ar broioù-orin a wel begenn o foblañs o kuitaat o bro, ar re a c’hel l! Petra ‘teuio ar broioù-se da vezañ hepto ?\nBezañ a-enep ar briedelezh keodedel evit ar paroù heñvel o reizh n’eo ket bezañ “a-enep an heñvelreizhidi” met a-enep distummadur ensavadur daouvilvedel ar briedelezh a zo anezhi en holl sevenadurezhioù evit degemer bugale. Notomp ivez emañ ar braz eus an dud heñvelrevat a-enep distummadur ar briedelezh keodedel, lezenn “T’obéiras”.\nNa pegen diaes eo klask luskañ ur preder kristen e brezhoneg, hep bezañ barnet evit ar pezh n’omp ket ! Kizidik-tre eo ar c’hrafoù-se. Evit gwelout sklaer e ranker poaniañ ; ret eo asantiñ da nac’h kouezhañ e menoziadegoù eeunik, rak lorbus ez int : ar gwirvoud a zo luzietoc’h egeto. Diskleriañ a reomp hon eus fiziañs e kelennadurezh an Iliz, a anavez mat Mab-den. Abaoe 2000 vloaz ez eo arbennigourez war an Denelezh ! Klask a reomp kompren ha pleustriñ, en amzer vremañ hag e Breizh, ar gelennadurezh-se, ar furnez-se.\nAn Iliz ne zegemer nag an torr-dimeziñ, nag an diforc’hañ bugale : “seksist” e vije neuze ? Berzet eo hiviziken Gouel Broadel ar Brezhoneg d’ar gristenien.\nNa pegen trist ! Ret e vo deomp mont memestra, evit mad ar brezhoneg : ez prevez !\nDegemer a raint d’ar strollad “Gast !“ avat, ur strollad ‘seksist’ evit tud’zo, benelour da vihanañ, a gomzo diwar-benn “ar C’henasant” evit an darempredoù revel, met klozet e chom o c’halon d’ar re na soñjont ket evelto. Klozet eo an nor deomp zoken, p’ hor befe karet eskemm seder ganto ha reiñ dezho da glevout ez eo an darempredoù revel, evit ur c’hristen, un dra gaer-tre a zo ken sirius ma rank bezañ e stern ar briedelezh (naturel pe kristen), doujus d’an hini all, a rank asantiñ e pep frankiz, eveljust, un arouez kaer-kenañ, hini ar roadenn-grenn d’an hini all… forzh petra ‘c’hoarvezfe… evit ar vuhez-pad… ha digor dezhi ouzhpenn.\nTu zo da soñjal ivez n’eo ket GBB al lec’h dik evit ren ar stourm-se a zisparti ar revelezh diouzh ar briedelezh, daoust m’eo bet ken frouezhus en istor Breizh hag en Europa ar gevredigezh p’edo diazezet war familhoù kristen : an Iliz a roe dezho da batrom bezañ priedoù emroet an eil d’egile, feal, ha feal betek ar marv, evit mad o bugale. Seurt ‘ro’ (e gwenedeg e talvez ‘gouestl’) a c’hell bezañ ur sakrifis a-wechoù : hadet e douar Breizh en tdeus taolet frouezh puilh, n’heller ket nac’h ! Petra a chom goude ur fouzhadenn, pa ne fell ket d’an unan en em reiñ da vat hag evit mat ?? Sed aze gwir goulenn brizhdispac’h 68 en deus goulonderet hon ilizoù :an hent da bleustriñ evit sevel un tiegezh brezhonek solud, niverus ar vugale ennañ a zo kalz diaesoc’h eget kemer e blijadur hep en em ouestlañ. Ma !…\nSur a-walc’h hor befe kejet e Langoned gant tud prest da begañ hor pegsunioù war ar poubellennoù melen, pe c’hoazh da brenañ al levr-katekiz nevez embannet ?\nSiwazh evit an unvaniezh a rank ren en Emsav evit mad ar yezh e forbannont ar Gristenien diouzh ar stourm broadel a zo ret evit hor yezh. Unan bennak, lennet gantañ pe ganti ar c’helou e oamp da vezañ e GBB Langoned, en devo goulennet groñs ma vo stlapet an nor ouzhimp. A-walc’h e vo bet d’or skarzhañ. Er mare-mañ a sponterezh, n’eus ket da vezañ souezhet : Youenn Olier a lavare ez eo an Emsav evit hon enebourien evel un dachenn-vrezel, e-lec’h e kaver heklevioù eus ar bed-holl o treiñ. Ni, evel kristenien ha broadelourien vrezhon , e tiskleriomp ez eo an Emsav hon Tiegezh, pa-z eo egin nemetañ ar Gevredigezh Vrezhon a zo da sevel, unan doujus d’an Aviel, muioc’h, da vihanañ eget ar Gevredigezh c’hall dizoue -ha dre se dizenel- a anavezomp..\nGwallziforc’hegezh eo an afer-mañ ‘ta. A-hed istor an Iliz eo bet evel-se.\nOferenn a vo e Langoned antronoz d’ar Sul en iliz-parrez. Pedet e vo eta evit ma vo digoroc’h o spered da atebeien “Mignoned ar Brezhoneg” a zo aet buan da heul ar “politically correct”. Ma !\n“Pardonit dezho rak ne ouezont ket ar pezh a reont”\n(Lukaz 23, 34)\n52,891 klik abaoe 09/2012\nAR GEDOUR war Brezhoneg en Iliz – Oferennoù da zont\nAnna war Evit sikour ur raktres e Traonienn ar Sent\nGwengolo 2018 (2)


Bizantion (keoded) - Wikipedia\nBizantion (a zo Βυζάντιον e henc'hresianeg pe gregach, ha Byzantium e latin) a oa anv an drevadenn savet er VIvet kantved kent J.-K. gant Gresianed Megara war aod strizh-mor ar Bosfor, etre ar Mor Kreizdouar hag ar Mor Du.\nDiwezhatoc'h e teuas Bizantion da vezañ kêr-benn Impalaeriezh roman ar Reter dindan un anv nevez, Konstantinopolis, pe Kergustentin. Diwar an impalaeriezh-se e teuio Impalaeriezh Bizantion. Distrujet e vo an impalaeriezh-se gant an Durked hag adanvet e vo kêr Vizantion a zeuio da vezañ Istanbul gante.\n2 Mojenn Bizas\nHervez ar vojenn danevellet gant Stefan Bizantion e vije bet savet ar geoded gant Bizas pe Bizantas (Βύζας pe Βύζαντας e henc'hresianeg), mab d'an nimfenn Keroesa, hag eñ a vije bet ar roue kentañ. Diodoros Sikilia a ra meneg eus ar geoded pa zanevell istor an Argonaoted :\n« Degouezhet en Hellespontos e touaras an Argonaoted en ur vro ma rene neuze ar roue Bizas en deus roet e anv da geoded Bizantion. »\nHervez Velleius Paterculus (II, 15) e vije bet savet Bizantion gant tud deuet eus Miletos hag hervez Ammien Marcellin (XXI, 8) gant Ateniz. Ne greder ket ken en displegadennoù-se. Bremañ e soñjer e oa bet savet gant trevadennerien deuet eus keoded c'hresian Megara. Implij ar rannyezh dorian, bezañs doueoù boutin en div geoded hag ar skeudennadurezh implijet e moneizoù keoded ar Bosforos — tost-kenañ eus ar re implijet e Megara— a gadarna ar martezead-se.\nEusebios Caesarea a lavar e vije bet savet e trede bloavezh an tregontvet olimpiadenn, ar pezh a vefe -667, hervez an deiziadur juluan proleptek.\nMojenn Bizas[kemmañ | kemmañ ar vammenn]\nBet e vije Bizas o c'houlenn ali an doue Apollon e Delfi da c'houzout e pelec'h sevel ur geoded nevez. Respontet e oa bet dezhañ "A-dal an dall". D'ar c'houlz-se n'en doa ket intentet ster ar respont met pa zegouezhas er Bosforos e komprenas petra e talveze. War aod Azia-Vihanañ, rag-enep al lec'h m'edo erruet,e oa Kalkedon. E ziazezerien an hini a zlee bezañ bet dall pa oant chomet hep gwelet pegen gwell e oa ar vro en tu all d'ar Bosforos p'o doa savet o c'heoded. El lec'h-se e savas Bizantion eta.\nAl lec'h choazet evit sevel ar geoded a oa ul lec'h strategel hag ul lec'h eus ar re wellañ evit ar c'henwerzh. War riblennoù ur draoñienn anvet ar C'horn-Aour e oa bet staliet ar porzhioù, ar porzh kenwerzh ha porzh ar morlu.\nBizantion a gemeras dre nerzh tachenn keoded Kalkedon ivez.\nDont a reas da vezañ ul lodenn eus Impalaeriezh Roma. Abalamour ma oa tuet gant Pescennius Niger a-enep Septimius Severus e oa bet sezizet ar geoded gant an armeoù roman ha distrujet e oa ul lodenn anezhi e 196 kent JK. Adsavet e voe gant Septimius Severus, deuet da vezañ impalaer, hag ec'h adkavas buan he finbortez. Lec'hienn Bizantion a dedennas an impalaer roman Kustentin Iañ a adsavas anezhi e -330, gant an anv Nova Roma. Goude e varv e voe graet Kergustentin eus ar geoded (Constantinopolis, 'Keoded Kustentin').\nBizantion, pe Kergustentin, a zeuas da vezañ kêrbenn Impalaeriezh roman ar Reter.\n↑ Bibliotheke (IV, 69)\nAnge de Saint-Priest, Encyclopédie du dix-neuvième siècle, 1844 lire en ligne. (aet kozh).\nL. Bréhier, Dictionnaire d'histoire et de géographie ecclésiastique, pennad "Byzance".\nKergustentin a denn da istor ar geoded betek degouezh an Durked.\nIstanbul a denn da istor ar gêr adalek 1453.\nDeskrivadur reizhiad moneizoù Bizantion - Vvet kantved kent J.-K. : History of money FAQs\nIstanbul Historical Information - Titouroù diwar-benn Istanbul. * Ttitouroù diwar-benn Istanbul.\nAdtapet diwar « https://br.wikipedia.org/w/index.php?title=Bizantion_(keoded)&oldid=1946644 »\nLec'hiennoù arkeologouriezh e Turkia


40 vloaz goude, un enrolladenn nevez evit ar ganaouenn-veur Ar marc’h dall\nA-hed ar bloavezhioù 1980 e oa bet kanet ha sonet Ar marc’h dall e salioù hag ilizoù Breizh. Emañ an embanner Arnaud Elegoet hag e skipailh oc’h enrollañ en-dro an destenn greñv-se, skrivet e 1979 gant Job an Irien, ha sonaozet gant René Abjean.\nPublié le 09/12/2020 à 20h15 • Mis à jour le 09/12/2020 à 20h28\nMouezhioù ar ganaouenn-veur Ar Marc'h Dall a vez enrollet e studio Dizale, e Kemper. • © DR - Youenn Chapalain\n"Hor bro ‘zo evel ur marc’h dall, piv oar da belec’h ez aio, deomp ni da ober an hent." Gant ar gerioù-se e tisplege Job an Irien titl e ganaouenn-veur, e-kerz an abadenn Breiz o veva, e 1979 war FR3.\nReportage An Taol Lagad Ar marc'h Dall\ndurée de la vidéo: 08 min 13\nInterview Job an Irien - Ar Marc'h Dall\nBali Breizh e Douarnenez, er Rosmeur/Bali Breizh à Douarnenez, au Rosmeur\ncopier le lien https://france3-regions.francetvinfo.fr/bretagne/40-vloaz-goude-enrolladenn-nevez-evit-ar-ganaouenn-veur-ar-marc-h-dall-1903424.html\nAccueil > Bretagne > 40 vloaz goude, un enrolladenn nevez evit ar ganaouenn-veur Ar marc’h dall


Pajenn:Le Gonidec - Bibl Santel pe Levr ar Skritur Sakr, eil levr.djvu/201 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/201\nbéden ; eunn ôr war-zû ann han̄ter-nôz, hag eunn ôr war-zû ar c’hrésteiz ; ha léd léac’h ar béden, eûz a bemb ilinad trô-war-drô.\n12. Kévren ann tî a oa rannet, ha trôet war-zû ann hen̄t a zell oud ar môr, a oa eûz a zég ilinad ha tri-ugen̄t a léd ; ha môger ann tî a oa eûz a bemb ilinad a devder trô-war-drô ; hag hé héd eûz a zég ilinad ha pévar-ugen̄t.\n13. Hag hén̄ a ven̄taz ann tî, eûz a gan̄t ilinad a héd ; hag ar gévren eûz ann tî a oa rannet, eûz a gan̄t ilinad a héd.\n14. Hag al léd dirâk tâl ann tî, hag ann hini a oa rannet é tû ar sâv-héol, eûz a gan̄t ilinad.\n15. Hag hén̄ a ven̄taz héd ann tî, dirâg ann hini a oa rannet diouc’h ann diadré, hag ar pon̄dalésiou a bép tû, eûz a gan̄t ilinad, gan̄d ann templ a-ziabarz, ha porchédou al leûren.\n16. Ann treûzou, hag ar prénestrou a-dreûz, hag ar pon̄dalésiou trô-war-drô é tri zû, dirâk pép treûzen, hag hî gôlôet a goat a bép tû ; hôgen ann douar a iéa bétég ar prenestrou, hag ar prénestrou a oa serret a-ziouc’h ann ôriou.\n17. Ha bétég enn tî a-ziabarz, hag enn holl vôger trô-war-drô, enn diabarz hag enn diavéaz, diouc’h ar ven̄t.\n18. Ha kérubined ha gwéz palmez kizellet : eur wézen-balmez étré pép kérubin ; hag ar gérubined hô dôa diou zremm :\n19. Dremm eunn dén oud eur wézen-balmez enn eunn tû, ha dremm eul léon oud ar wézen-balmez enn tû all ; hag ével-sé é oa reizet enn tî holl trô-war-drô.\n20. Adaleg ann douar bété lein ann ôr, é wéled ar gérubined hag ar gwéz-palmez kizellet war vôger ann templ.\n21. Pévar-c’hornek é oa ann ôr, ha tâl ar san̄tuar ; gwél ouc’h gwél.\n22. Ann aoter, péhini a oa a goat, en dôa trî ilinad a uc’hélded, ha daou ilinad a héd ; hag hé c’horniou, hag hé gorré, hag hé c’hostésiou a oa a goat. Hag hen̄ a lavaraz d’in : Chétu ann daol a dlé béza dirâg ann Aotrou.\n23. Diou zôr a ioa enn templ hag er san̄tuar.\n24. Hag enn diou zôr éz oa ivé diou zôrik a bep tû, péré en em blégé ann eil war ébén ; ha diou zôrik a ioa a bép tû d’ann ôr vrâz.\n25. Ha war zôriou ann templ éz oa kizellet kérubined ha gwéz-palmez, ével ma oan̄t kizellet war ar môgériou : râk-sé éz oa treûstou koat é-tâl ar porched enn diavéaz.\n26. War ar ré-zé éz oa prénestrou a-dreûz, ha doaréou gwéz-palmez a bép tû, war beûliou ar porched, war gostésiou ann tî, ha war ar vôger holl.\nMen̄t kamprou ann ten̄zor.\n1. Hag hen̄ a gasaz ac’hanoun el leûren a-ziavéaz, dré ann hen̄t a gâs d’ann han̄ter-nôz ; hag hén̄ am lékeaz da von̄t é kampr ann ten̄zor, a ioa râg-éeun d’ann tî rannet, ha d’ann hini a oa trôet oud ann han̄ter-nôz.\n2. Ann héd eûz a dâl ann tî-zé adalek dôr ann han̄ter-nôz a oa eûz a gan̄t ilinad, hag al léd eûz a han̄ter-kan̄t ilinad.\n3. Oud al leûren a-ziabarz eûz a ugen̄t ilinad, hag oud al leûren a-ziavéaz pavézet gan̄t mein, é péléac’h édô ar pondalez frammet out trî pon̄dalez all.\n4. Ha dirâk kamprou ann ten̄zor éz oa eur palier eûz a zég ilinad a léd, a zellé oud ann diabarz war-zû eunn hen̄t eûz a eunn ilinad ; hag hô dôriou a oa oud ann han̄ter-nôz :\n5. Kamprou ann ten̄zor a oa izéloc’h oud kréac’h, ô véza ma oan̄t harpet war ar pon̄dalésiou, péré a valégé ouc’h traon̄, hag é-kreiz ann tî.\n6. Râk trî c’hembot a ioa, ha n’hô dôa két a beûliou, ével ma oa peûliou al leûrennou ; râk-sé é valégen̄t ouc’h ann douar hag é-kreiz eûz a han̄ter-kan̄t ilinad.\n7. Ar vôger a-ziavéaz eûz a gamprou ann ten̄zor, péré a oa é hen̄t al\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/201&oldid=163655 »\nKemmoù diwezhañ degaset d'ar bajenn-mañ d'an 14 Eos 2020, da 18:12.


redadeg Optimist e Terenez\nAn optimist a zo ur vag ijinet e 1947 gant Clark Mills e Clearwater (Florida). Klasket en doa Clark Mills sevel ur vag a vije gouest da zerc’hel penn gant ar c’hasad gant rodoù, c’hoari karetañ bugale kêr. Savet e penn-kentañ gant brenn-heskenn, ar vag-se a voe kaset en Europa gant Axel Damgaard.\nGant ur c’houc’h plat hag ur ouel nemetken eo an optimist ur vag skañv, stabil ha simpl-tre da vleniañ. Implijet e vez alies gant ar vugale evit kregiñ gant ar bageal. Ar ouel, stumm un drapezenn anezhi, a zo dalc’het gant ur piker.\nE-kerzh an amzer, ar saverien optimist zo en em ispisializet e daou varc’had disheñvel :\nDa gentañ-penn, hini ar skolioù bageal, hag a ginnig prizioù izel; an optimistoù a zo savet e polyethylene (danvez soupl a c'houzañv ar stokadennoù), pe en aluminiom hag a zo materioù solut met ponner. Optimist ar skolioù bageal en deus ur ouel gant ur gorread bihanaet.\nDa eil, marc’had ar bagoù kentrivadeg savet e polyester gant un troc’h gouel disheñvel diouzh hini ar skolioù bageal, danvezioù skañvoc’h met keroc’h ha breskoc’h, prizioù kalz uheloc’h (tro-dro 3000 € evit un optimist redadeg).\nAr rummad pennañ e bageal eo an optimist. Neuze, ul live uhel-tre a zo.\nAdtapet diwar « https://br.wikipedia.org/w/index.php?title=Optimist&oldid=1464201 »\nDernière modification le 4 Ebr 2013, à 16:38\nKemmoù diwezhañ degaset d'ar bajenn-mañ d'an 4 Ebr 2013, da 16:38.


Muntr Appin - Wikipedia\nKarn ar muntr\nKarn da Seumas_a'_Ghlinne.\nMuntr Appin (Murt na h-Apann e gouezeleg Skos, Appin Murder e saozneg) zo ur muntr politikel c'hoarvezet e 1752 en Appin, e gwalarn Bro-Skos.\nD'ar 14 a viz Mae 1752 edo Colin Roy Campbell eus Gleann Iubhar, 44 bloaz, karget gant gouarnamant Bro-Saoz da verañ douaroù ar c'hlann Stiùbhairt Apann (Stewart of Appin) en Argyllshire an Norzh, o treuziñ koad Leitir Mor, e-tal An Dùrar (Duror). Tennet e voe en e gein. Klasket e voe ar muntrer e-touez klann Stiùbhairt Apann, a oa bet diberc'hennet war urzh Campbell dre ma oant e-tu ar Jakobited.\nTamallet e voe Allan Stewart (Alan Breck Stewart), a oa tec'het, hag ar barzh James Stewart (anavezet ivez evel Seumas a' Ghlinne "James of the Glens"), a voe harzet ha barnet.\nPetra bennak ma voe anat er prosez ne oa ket bet kemeret perzh ebet gant James er muntr (un alibi mat en devoa) e voe kavet kablus "in airts and pairts" gant ur bodad-barn ennañ tud eus ar barrez ma c'hoarvezas an drouklazh. Ar barner e oa Archibald Campbell, 3e dug Argyll, penn ar c'hlan Campbell ; diwar 15 ezel ar bodad-barn e oa 11 ezel eus ar c'hlan Campbell.\nKrouget e voe James Stewart d'an 8 a viz Du 1752.\nMeneget eo an darvoud-se er romant Kidnapped, gant Robert Louis Stevenson, embannet e 1886. Kalzik a dudennoù istorel zo, evel hini Alan Breck Stewart.\n↑ In airts and pairts : "dre skoazellañ ha skorañ" er gwir skosat. • Gwelout (en) Dictionary of the Scots Language\nAdtapet diwar « https://br.wikipedia.org/w/index.php?title=Muntr_Appin&oldid=1885929 »\nKemmoù diwezhañ degaset d'ar bajenn-mañ d'an 4 Her 2020, da 17:50.


Pajenn:Perrot - Bue ar Zent.djvu/660 - Wikimammenn\nPajenn:Perrot - Bue ar Zent.djvu/660\nTrede devez warn-ugent a viz Gwengolo\nGwerc’hez (kentan kantved)\nAr werc’hez Thekla, ginidik eus a Ikon, a oe gonezet da Jezuz-Krist gant an abostol bras, hag he deus bet meuleudiou eleiz digant Tadou Santel an Iliz, a lezhanve anezi merc’h henan sant Pôl, ar gentan merzerez e-touez ar merc’hed, evel m’eo sant Stephan ar c’hentan merzer e-touez ar bôtred.\nDanve he devoa ha gouiziegez, ha kelou a oa ganti da zimezi d’eun den yaouank a zoare, e hano Thamyris. Mes eur wech m’he devoe grêt anaoudegez gant Jezuz-Krist, e fellas d’ezi miret he gwerc’hded dre garante evitan. Tamallet e oe neuze gant he c’herent da vezan kristenez, ha c’houezet e oe eun tântad evit he devi ; ar zantez a reas sin ar groaz, ha kentoc’h eget nac’h he Doue en em dôlas en tân. Raktal, eur pildour a deuas hag a vougas an tântad, hag ar verzerez n’he devoe droug ebet.\nKaset e oe neuze da Antioch ; eno e oe staget ouz daou gole goue, evit ma vije laket a dammou, mes an daou aneval, kaer e oa o broudan, ne flachent tamm.\nNeuze e oe stlapet en eun toull leun a aëred, mes a drugare Doue, e c’hallas sevel ac’hane ive hep bezan flemmet.\nAr gouarner, souezet mik o welet kemend-all, a lezas ar verzerez da vale en peuc’h. Eleiz, o welet pegen birvidik oa he fe ha pegen santel oa he bue, a c’houlennas ar vadeziant. O vezan dizroet d’he bro, en em dennas war eur mene, en he zi he-unan. Erfin, oajet a zek vla ha pevar-ugent, brudet dre he vertuziou hag he miraklou, e roas he ene d’he C’hrouer. He c’horf a oe sebeliet en Seleusi.\nAn Iliz, en pedennou an dud war o zremenvan, a ra memor eus tourmanchou santez Thekla, pa lavar :\n’Vel ar Werc’hez Thekla, ho peus bet diframmet\nEus tri dourmant euzus, hep bezan bet gloazet,\nTeurvezei ive hemer, Otrou, an ene-man,\nHa krennet hepdale, poaniou e dremenvan.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/660&oldid=140955 »


Feur-emglev Versailhez - Wikipedia\nFeur-emglev Versailhez (galleg: Traité de Versailles) zo ur feur-emglev a oa bet sinet evit degas peoc'h etre pemp bro, Bro-C'hall, Alamagn, Breizh-Veur, Aostria ha Stadoù Unanet Amerika goude ar Brezel-bed kentañ.\nSinadur ar Feur-emglev e kastell Versailhez.\nUr pennad Feur-emglev Versailhez (disheñvelout) zo ivez.\nSinet e voe e 1919, goude c'hwec'h miz a gaozeadennoù e Pariz etre dileuridi eus ar broioù-se. Dont a rae da-heul an arsav-brezel a oa bet sinet e-kichen Compiègne d'an 11 a viz Du 1918. E gwirionez ne oa bet bet Alamagn o kemer perzh er c'haozeadennoù. Lakaet e voe ar vro-se da zibab etre degemer ar feur-emglev evel ma oa bet savet pe bezañ aloubet gant armeoù ar Re Gevreet. Gant ar C'hallaoued e voe lakaet Alamagn da zegemer kiriegezh deroù ar brezel. Graet e voe en doare da wanaat Alamagn, evit ma ne vefe ket gouest da stagañ gant ur brezel nevez. Armeoù Alamagn ne c'halle ket bezañ enno ouzhpenn 100 000 den, ha rediet e voent da gaout an dizober eus o listri-spluj, o c'hirri-nij hag ul lodenn vat eus o c'hanolioù. Rankout a reas Alamagn dilezel lod eus o douaroù evit gounid Bro-C'hall ha Polonia dreist-holl, kerkoulz hag o holl zrevadennoù. Rankout a reas Alamagn paeañ sammadoù bras, evit "dic'haouiñ" ar Re Gevreet diouzh an dismantroù a oa bet graet en o broioù e-pad ar Brezel-bed kentañ, e Bro-C'hall dreist-holl : 132 vilion a varkoù aour a rankent paeañ. Ne oa bet echuet peurbaeañ an dle-se nemet e 2010 !\nGwelet e voe ar feur-emglev-se gant tud Alamagn evel un "diktat" un-tu ha direizh. Diwezhatoc'h e voe un arguzenn evit nazied Adolf Hitler da gaout skoazell poblañs Alamagn evit kemer ar galloud ha terriñ "chadennoù Versailhez" evel ma lavarent.\nE-touez an traoù all a oa meneget e Feur-emglev Versailhez e oa anv da sevel Kevre ar Broadoù, un aozadur a vefe dileuriet ennañ stadoù ar bed ha ma vefe kemeret divizoù evit derc'hel ar peoc'h etrezo. Ne c'hallas ket Kevre ar Broadoù mirout ouzh an Eil Brezel-bed da darzhañ, met er bloavezhioù kentañ goude sinadur Feur-emglev Versailhez e voe efedus a-walc'h.\nAn douaroù kollet gant Alamagn e 1919, da-heul Feur-emglev Versailhez\nHeuliadoù evit ar broioù faezhetAozañ\nRankout a reas Alamagn rentañ da Vro-C'hall Elzas-Loren, a oa bet kemeret gant an Alamaned goude Brezel 1870-1871, ur brezel a oa bet gounezet ganto. Goulenn a reas Bro-C'hall ivez e vefe tennet he soudarded gant Alamagn eus ar vro er c'hornôg d'ar stêr Roen, ur vro a bouez evit Alamagn, gant e-leizh a labouradegoù. Hervez ar feur-emglev ne c'halle ket Alamagn adkas soudarded di, anez gwelet Bro-C'hall oc'h aloubiñ ar rannvro-se.\nRankout a reas Alamagn reiñ e-leizh a zouaroù da Bolonia ivez, pa voe adsavet ar vro-se, diwar tammoù eus Rusia, Aostria hag Alamagn neuze (Prusia, Silezia). Ur rouantelezh c'halloudus e oa bet Polonia gwechall, met rannet e oa bet etre an teir bro-se en XVIIIvet ha XIXvet kantved.\nDa Velgia e voe roet tammoù bihan eus kornôg Alamagn, en-dro da gêrioù Moresnet, Eupen ha Malmedy. Abalamour da ez eus bremañ ur vinorelezh alamanek e reter Belgia.\nHervez ur mellad eus ar feur-emglev e voe rannet trevadennoù Alamagn etre Belgia, ar Rouantelezh Unanet, Bro-C'hall, ha Japan.\nGant Feur-emglev Versailhez ivez e voe rannet Impalaeriezh Aostria-Hungaria. Kavout a rae d'ar re o doa gounezet ar brezel, ha dreist-holl da Woodrow Wilson, prezidant ar Stadoù-Unanet e oa mat ober kement-se, evit reiñ o frankiz da veur a bobl eus kreiz Europa. Rannet e voe Aostria-Hungaria e meur a damm eta. Unan anezho e oa Aostria, poblet gant alamanegerien ha deuet da vezañ kalz bihanoc'h en un taol, en-dro d'he c'hêr-benn Vienna. Diwar an diviz-se e savas ar c'hoant e tud zo, war-lerc'h, da unaniñ Aostria gant Alamagn.\nHungaria a oa ur vro nevez-c'hanet diwar Aostria-Hungaria ivez. Daoust dezhi bezañ bet ur vro c'halloudus meur a gantved a-raok e oa bet unanet gant Aostria, da sevel un impalaeriezh vras. Er vro-se e voe bodet kalz hungaregerien, en-dro da gêr Budapest. Krouet e voe ur stad nevez diwar tammoù all eus an impalaeriezh, Tchekoslovakia, a oa da vezañ bro an Tcheked hag ar Slovaked. Ouzhpenn an Tcheked hag ar Slovaked e oa alamanegerien ivez war harzoù ar c'hornôg, koulz ha hungaregerien e kreisteiz Slovakia.\nEr c'hreisteiz d'an impalaeriezh e voe savet ur stad nevez all, diwar Bosnia, Slovenia, Kroatia (a oa tammoù eus Aostria-Hungaria), Makedonia (a oa ul lodenn eus Bulgaria), Serbia ha Montenegro (a oa staodù dizalc'h a-raok ar brezel). Rouantelezh ar Serbed, ar Groated hag ar Slovened, ha Yougoslavia diwezhatoc'h, e voe anvet ar stad nevez-se, diwar elfennoù a dalveze kement ha "bro Slaved ar c'hreisteiz". Met bras e oa an diforc'hioù sevenadurel ha relijiel etre an annezidi.\nEn arvor ar Mor Baltel e voe savet, diwar-goust kornôg Rusia, stadoù nevez anvet Estonia, Finland, Latvia ha Lituania. E-pad Dispac'h Rusia hag ar brezel a oa deuet da-heul etre ar "Re ruz", aduidi ar gomunouriezh, hag ar "Re wenn" a save a-du gant an tsar kozh Nikolaz II, oa doa gallet pobloù ar broioù-se sevel o fenn hag embann stadoù dizalc'h. Da vare an Eil Brezel-bed avat e voent adaloubet gant ar Rusianed.\nDa Italia e voe roet tammoù eus Aostria (Su Tirol hag Istria).\nFeurioù-emglev all a voe sinet war-lerc'h hini Versailhez da renkañ an harzoù e meur a lec'h, pa oa minorelezhioù enno. Evel da skouer an hini a reer Feur-emglev Sèvres anezhañ, hag a oa graet da zismantrañ an Impalaeriezh otoman.\nAdtapet diwar « https://br.wikipedia.org/w/index.php?title=Feur-emglev_Versailhez&oldid=2000366 »\nKemm diwezhañ d'an 17 Mez 2022 da 10:04\nKemmoù diwezhañ degaset d'ar bajenn-mañ d'an 17 Mez 2022, da 10:04.


beilhadegou - Skolaj Diwan Liger Atlantel\nArticles avec #beilhadegou catégorie\nPublié par Skolaj Diwan bro Naoned Jeudi, 22 Octobre 2015\nN'eus nemet ar merc'hed a gred dañsal ?\nYa, moutig on, me oar.\nDeuet eo ur strollad danserien ha sonerien er skolaj evit diskouez deomp dañsoù breizh. Tro deomp da zeskiñ pazennoù nevez ha da c'hoarzhin ivez !\nStartijenn zo gant ar sonerien !\nCatégories : #beilhadegoù\nBeilhadeg – dibunadeg\nPublié par Skolaj Diwan bro Naoned Vendredi, 4 Octobre 2013\nGraet zo bet un dibunadeg er skolaj :\nRet e oa bezañ gwisket chik ha cheuc'h ha dibunañ e son ur ganaouenn choazet gant pep hini. Barnet e oa bet an dibunadeg gant ur juri skolajidi.\nPublié par Skolaj Diwan bro Naoned Samedi, 2 Février 2013\nUr veilhadeg evit degemer ar re CM2 er skolaj a oa bet aozet an deiz all er skolaj. Un dek skoliad bennak a oa deuet da zebriñ er skolaj ha da gemer un tamm amzer ganeomp.\nKinniget oa filmoù berr ha farsus, da gentañ gant sonerezh nemetken hag un eil gwech gant komzoù ijinet gant an arvesterien en doare c'hoariva war ar prim. Un nebeut skolidi a oa chomet zoken er c'houskva a-raok distreiñ d'ar skol antronoz.\nKlikit war ar skeudenn a-benn gwelout an diaporama.\nGouel Nedeleg 2012\nPublié par Skolaj Diwan bro Naoned Mercredi, 19 Décembre 2012\nEr CFA amezek eo bet aozet gouel Nedeleg ar skolaj ar bloaz-mañ.\nUr sal sport aozet gant ar skolajidi gant kadorioù ha taolioù ar skolaj, ur sono ouzhpennet gant tad Janette, ul leurenn prestet gant ar CFA. Pep tra oa prest evit gouel Nedeleg !\nUn abadenn liesseurt ha pinvidik a zo bet kinniget gant ar skolajidi : sonerezh a galite, kanaouennoù e brezhoneg hag e saozneg, c'hoariva e galleg hag e brezhoneg, sport, mimoù. Aktourien awenet a zo er skolaj : dipitet eo chomet lod zoken peogwir n'o deus ket gellet diskouez pep tra o doa aozet.\nTrugarez vras d'ar re - niverus - a zo chomet evit renkañ pep tra hag adlakaat ar sal en he stad a-orin er fin.\nUr gouel a-feson hon eus bet gant youl ha labour an holl !\ngouel-Nedeleg-2012 Klikit war ar skeudenn a-benn gwelout an diaporama\nEne Breizh gant Tugdual Kalvez\nPublié par Skolaj Diwan bro Naoned Mardi, 4 Décembre 2012\nKlikit war ar skeudenn\nEr Sal Vasse e oa nozvezh ar varzhoniezh d'an 3 a viz Kerzu. Laouen e oa ar skolajidi da gejañ ouzh Tugdual Kalvez, barzh ha prederour ha da ziskouezh war al leurenn barzhonegoù savet gantañ.\nLennet, kanet, slammet eo bet ar barzhonegoù gant ar grennarded.\nStrollad c'hoariva Kentelioù an noz en deus c'hoariet ivez, evit hor brasañ plijadur.\nPublié par Skolaj Diwan bro Naoned Jeudi, 25 Octobre 2012\nGwennyn zo deuet er skolaj evit komz ganimp eus he labour kanourez. Da noz omp bet en he sonadeg e kreiz-kêr ambrouget gant tadoù ha mammoù.\nPedet omp bet zoken da zañsal war al leurenn.\nPlijus e oa met skuizhus.\nUn nozvezh c'hoariva er skolaj gant strollad Elektrake !\nPublié par skolaj Diwan bro Naoned Vendredi, 27 Avril 2012\nDec'h da noz hon eus bet ar blijadur da zegemmer ar strollad c'hoariva Elektrake. Ur strollad tud yaouank, startijenn ha fent ganto sikouret gant Katell Leon !\nC'hoarzhet hon eus kalz a drugarez dezho, padal ne oa ket fentus an istor... Un neudenn polis klasel a-walc'h eo ar pezh "ur wadek emvod familh" : un eured torret, daou zen drouklazhet, ur familh o tougen kañv, hag istorioù familh kozh...\nMet amañ n'em eus ket kontet pep tra ! War al leurenn e oa ivez un enseller gant ur pouez-mouezh iskis ha spontus, krennarded diseven, un ensellerez sot gant ar yoga, Mina Ricci, hag ur bern tudennoù dreistordinal !\nGourc'hemennoù d'ar c'hoarerien ha d'o c'helennerez evit ar pezh-c'hoari plijus o deus kinniget deomp ! Tres laouen a oa war an arvesterien niverus !\nAr strollad c'hoariva Elektrake er skolaj\nPublié par skolaj Diwan bro Naoned Jeudi, 5 Avril 2012\nD'an 26 a viz Ebrel hor bo ar blijadur da zegemer strollad c'hoariva Elektrake. Kinnig a raio ar strollad tud yaouank o fezh\n"Ur wadek a emvod familh".\nDeuit niverus da 7e30 !\nBeilhadeg : "Arzourien omp"\nPublié par skolaj Diwan bro Naoned Vendredi, 16 Mars 2012\nDec'h da noz, evel bep Yaou ez eus bet aozet ur veilhadeg er skolaj...\nAr chañs hon eus da gaout Marie-Gaëlle da stajiadez er skolaj a-hed ar sizhunvezh. Kinniget he deus, gant sikour ar gasourien, aozañ ur veilhadeg war danvez an arzoù, ar pezh a blij dezhi kalz !\nAozet 'zo bet tri stal diwar-benn an Nevez-amzer:\nUr stal livaj gant Marie-Gaëlle, div follenn vras, 12 skolajiad, liv (pennlivioù nemetken), ijin ha startijenn !\nUr stal Haïku gant Clément ha Melen, pevar a zo bet skrivet ganto:\nAr geot a zo brav\nEr maez ne ra ket glav\nGlas eo ar geot\nBleunioù o tivañ\nAn heol o lugerniñ\nBed o aveliñ\nAr geot a c'hoari\nAn heol war ar wezenn\nLabous en e neizh\nUr bugel a nij er-maez\ndebret ar bugel\nUr stal pegañ gant Chloé, ur bern paper adimplijet hag awenet ar skolajidi gant an danvez !\nAn disoc'h a zo dreist, ha staget er sal vras: deuit da welet, ne veoc'h ket dipitet !


An dakenn dour - Wikipedia\nAn Dakenn dour a zo ur pezh-c'hoari berr, savet gant Jarl Priel diwar goulenn ar broadelour Frañsez Even (1877-1959, Karevro e anv-barzh) a oa noter diouzh e vicher e Landreger d'an ampoent.\nNav diviz a ya d'ober an arvest nemetañ.\nEmbannet e voe en niverenn 25 eus ar gelaouenn SAV en diskar-amzer 1942 goude m'en devoe ar rener anezhi arvestet outañ e miz Eost e kêr-benn istorel Bro-Dreger. Daou bezhig-c'hoari all savet gant Jarl Priel – Ar Baleer-Bro hag Ar Vatez vihan – a oa bet embannet er memes kelaouenn e 1943.\nAbaoe miz Meurzh 1938 e oa distroet Jarl Priel hag e diegezh eus Antibes da Briel e-lec'h ma kasas da benn e gentañ pezh-c'hoari skrivet e brezhoneg. C'hoariet e oa bet evit ar wech kentañ gant e strollad aktourien amatour eus Priel d'an 2 a viz Mae 1942 ha, da c'houde, da-geñver gouelioù ar Bleun-Brug bet dalc'het e Landreger d'an 30 a viz Eost 1942. Un teirvet abadenn a voe dalc'het d'an 11 a viz Here 1942 da-geñver ar gouel bet kaset da-benn e Roazhon en enor da Régis-Marie-Joseph de l'Estourbeillon de la Garnache.\nSkignet e voe ivez war gwagennoù Radio Roazon-Breiz d'ar 17 a viz Here 1942, pedet ma voe an oberour hag e ziv aktourez amatour prielat (Mari Rannou hag Odetta ar C'hozh) d'hen ober gant Roparz Hemon e-unan.\nPerzh eo an oberenn-mañ eus C'hoariva brezhonek ivez, ul levr a gant c'hwec'h pajennad ha daou-ugent m'he c'haver gant peder all : An div zremm gant Langleiz, E-tal ar poull gant Yann-Vari Perrot, Fostus an doktor daonet gant Roparz Hemon ha Torfed ar frer Juniper gant Henri Ghéon (troet e brezhoneg gant Jakez Riou). Embannet e oa bet an dastumad-mañ gant Skridoù Breizh e penn kentañ 1944.\nTud ar c'hoari zo :\nGwilho, pesketaer anezhañ ha douget-mat da rimiañ e vilginoù ouzh taolioù-kont tavarnioù ar bourk gant e vignoned (bet c'hoariet roll Gwilho gant Jarl Priel e-unan en abadenn gentañ),\nKato, e wreg hag hi arru tremen skuizh gant ur gwaz ha ne oar nemet lakaat e zaouilin ouzh taol an ti hag e zivesker dindani (bet deroet roll Kato d'ar Brieladez Mai Broudig en abadenn gentañ),\nUr glaskerez-vara hag a vo gouest da gas peoc'h en-dro en tiegezh war-bouez un dakenn dour pe vuioc'h... (c'hoariet gant ar Brieladez Odett ar C'hozh en abadenn gentañ).\nC'hoarvezout a ra ar pezh-c'hoari en e bezh e-barzh ti ar c'houblad, goude merenn, d'an hañv. Gwech ebet ne vez meneget ent resis anv ar barrez e-lec'h m'emaint o chom nemet emañ damdost da Landreger. Padal, e dibenn an DIVIZ VII e vez dibunet gant AR BAOUREZ : ... An dour-mañ n'eo ket sorset... Dont a ra eus ar c'hra gozh, diouzh feunteun Soez Prigent... a c'haller tostaat ouzh an daou vomm da-heul, tennet eus Va Zammig Buhez [...], met daoust da se n'on ket bet savet er vourc'h, met er c'hrav gozh war un tamm tosenn, Krec'h Eliez, [...]. ha [...] : « Emaon o vont, emezo, d'ober un tamm tro davete feunteun Soaz Sapeur ». Hep mar ebet e vez kaoz eus Priel amañ.\n↑ Gantañ eo e voe reizhet kentañ skridoù an deskard Jarl Priel war ar yezh... skrivet ; Amañ hag Ahont, Jarl Priel, Al Liamm, 1957, pajenn 273.\n↑ Soaz Prijent a oa anv e vamm-gozh kent na zimezas-hi, evel bet displeget gant Priel e-barzh Va Zammig Buhez.\nAdtapet diwar « https://br.wikipedia.org/w/index.php?title=An_dakenn_dour&oldid=1907713 »\nDernière modification le 28 Gou 2021, à 06:38\nKemmoù diwezhañ degaset d'ar bajenn-mañ d'an 28 Gou 2021, da 06:38.


Pajenn:Pompery - Quelennou var labour pe gonnidegues an douar, 1851.djvu/132 - Wikimammenn\nPajenn:Pompery - Quelennou var labour pe gonnidegues an douar, 1851.djvu/132\nAn irvinou al, guelloc’h anavezet er vro, é vezont adet ato da jom, ha peurvuia gât an dorn ; eller couscoude Ellont beza laqued a rizennou.\nho ada a rizennou ; mes divoal a renguer teurel ré a ad, ar pez a c’hoarvez avechou, abalamour ez eo quer bian ; né leusquer ta en adéres német toullouigou, da deurel ad, e doaré pen eur spillen. An irvinnou, adet é mis éven ac é mis c’houéré, savont Dont a réont mad en douarou dister ha nevez digoret.\nalies berniou fonnus. Dont a réont mad en douarou dister ac en douarou nevez digoret ; talvoudus braz a vizé hô ada, er vroiou lec’h neller quet caout brouscon al. Talvoudus ez int c’hoas, pa hô ader étré daou eost braz, gât eul labour, varlec’h it, goudé an eost. Golo a reer an ad eun tamic gât eun oguet drein. Hor tieien ho deus diguemeret peurvuia ar guis da Irvinou corzennet.\nlacad irvin goudé an eost ; eguissé guéont boët glaz talvoudus dar chatal, en nevez-amzer, ha goudé-zé é léqueont c’hoas, brouscon al, pé it tu.\nAr c’haolza zo eur oen caol é hader evit an éol a\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/132&oldid=141335 »


Archives des cymru - Bretagne Info\nKembreiz disuj evit dazont o yezh.\nUn tamm bec’h oa bet en deizioù kent kostez Kembre.\nDilun paseet e oa bet ur stourmer ha div stourmerez evit ar c’hembraeg o skrivañ luganoù ouzh savadur burevioù gouarnamant Kembre, en Aberystwyth.\nDre an disujidigezh e fell da dud Cymdeithas yr Iaith (Kevredigezh ar Yezh) reiñ da c’houzout pegen treut ha dister eo bet oberoù Carwyn Jones, kentañ ministr Kembre, betek-henn. Tremen poent eo da ouarnamant Kembre diskouez ur gwir youl da dennañ ar c’hembraeg diouzh al lagenn emañ sac’het enni. An niveridigezh diwezhañ he deus lakaet splann war wel penaos ez ae ar c’humuniezhoù kembraek* war ziskar buan. 3000 yezher az a diwar wel bep bloaz… Pa oa 92 kumuniezh kembraek e 1991 ne chom nemet 39 e 2011. Un nebeut mizioù ‘zo c’hoazh e oa bet Cymdeithas yr Iaith o chadennañ e dud ouzh ar memes savadur, ha memes mod a oa bet graet e Llandudno miz a-raok.\nEvel ma lâre Ned Thomas e-barzh The Welsh Extremist, levr brudet tramor : “Everywhere direct action is the child of bureaucracy”.\nSalv ma kendalc’ho kembreiz gant o stourm evit o yezh !\nHa ma rafemp-ni evelto ?\nBreizhiz prest da c’hounez an adunvaniñ en desped da ouarnamant Pariz ? Ar bonedoù ruz ? Ar ZAD ? … ma n’eo ket hirie e ranker stourm evit gounez traoù evit ar brezhoneg ne vo ket arc’hoazh…\nBuhez hir d’an dud disuj !\nBrezhoneg ofisiel e Breizh !\n* e-lec’h m’emañ c’hoazh ar c’hembraeg yezh pennañ an darempredoù etre an dud.


Lorient.bzh: Bevañ a-gevret\nRazh ar c'hêrioù zo bet ijinet gant ar gevredigezh, krouet a-stroll, kêr an Oriant evel ar re arall. Ganet e oa bet etre an Argoad hag an Arvor, evel ur gêr-chanter da-gentañ, frouezh labour michererion. Distrujet ha drailhet evel ma oa goude an eil Brezel-bed e oa bet savet en-dro diàr c'hoant miliadoù a annezidi ha diàr awen un hanter-c'hant tisavour bennak.\nHiziv c'hoazh e vez savet ganeomp-ni asambl hag aozet e vez hec'h identelezh en ur gevredigezh stag-ha-stag. Dre raktresoù sevenet a-stroll e kav hec'h unvanded hag e stumm he hent. En hor c'hêr, gober asambl zo un hentenn,un talvoud hag ur mod da seveniñ.\nEvit pare hon ti-kêr e vez bepred ar feson pennañ d'ober an traoù. Evit ar postadurioù koulz evel evit ar servijoù d'an dud e raomp hor seizh gwellañ evit krouiñ ur gêr hag a ro c'hoant, hag a zedenn, hag a zegemer ha ma kav pep hini e lec'h enni.\nE-kreiz ar c'hempouez-se emañ kalite ar vuhez, a vez razh annezidi an Oriant é tegas o lod dezhañ : mignoniezh er c'harterioù, keodederion é kemer perzh e buhez o c'hêr, kejadennoù etre an annezidi, digorded d'ar re arall ha d'ar bed.\nAn obererezhioù a-leizh evit ar sport, ar sevenadur hag ar c'hevredigezhioù a ziskouez splann ar memp c'hoant da veviñ traoù asambl.\nPa vez kaeraet hol lec'hioù publik ha lakaet buhez enne, pa vez an natur e kêr, pe c'hoazh pa aesaer an traoù d'ar modoù treuzdougen ansaotrus ha p'o implijer, e vezer c'hoazh é pleustriñ àr un arz beviñ e kêr. Pa vez treuzfurmet kêr ivez e vez bevet atav traoù don gant an dud, rak an annezidi a gemer perzh enne da vat, evel ma tiskouez arberzh a oa bet e Kerwenaneg pe an treuzfurmadurioù da zonet e karterioù Koad ar C'hastell hag an ti-gar.\nEtre al lec'hioù, ar rummadoù hag obererion an Oriant e vez sklomet liammoù dibar hag a ro da gêr he stumm hag he fersonelezh dezhi hec'h-unan.\nAmañ, kalavern ar pezh a vez graet, e tibouk bepred efed hud al liamm hag al lodenniñ.\nTorgenn Faouëdig : Krogiñ a reas an traoù da vat a pa oa bet savet chanter-bagoù ar Faouedig\nFeunteun Jeppe Hein\n"Jardin de Jean" : Nend eo ket ken aes-se bout tad pe vamm ! Kaozeal a skiant-prenet pep hini gant re ‘rall a c’hell divec’hiiñ.


Ar brezel diwezhañ e Bro Gerne – Radio Kerne\nCategory: Ar brezel diwezhañ e Bro Gerne\n9 a viz Eost 1944 e Kemper – Dielloù kêr Kemper\nAr bloaz-mañ emaomp ar bloavezh 2019. Pevar-ugent vloaz ‘zo neuze e oa deklaret ar brezel. Ar « brezel diwezhañ » e-giz ma vez graet deusoutañ e brezhoneg. E-doug c’hwec’h vloaz e oa bet an Almañted, ar Frañsizien, ar Saozon, an Amerikaned, ar Russed, ar Boloneed ha lod all c’hoazh oc’h en em gannañ an eil re gant ar re all. E-doug c’hwec’h vloaz e oa bet lazhet tro tri-ugent milion a dud war an tamm douar-mañ. Kêrioù ‘zo a oa bet distrujet penn-da-benn. Freuzet e oa bet ar pontoù, an heñchoù, an uzinoù, ar perzhier. Tregont milion a dud o doa ranket kuitaad o bro ha n’int ket deuet morse en-dro. N’eus ket bet par d’ar brezel-mañ morse e-pad an Istor Vras.\nBenjamin Bouard a zo oc’h en em gavet asambles gant un ugent den deus Bro-Gerne, evito da gontañ deomp ar pezh o doa bevet e-pad ar brezel. Kalz traoù a vo da glevet : an « Okupasion », ar Resistañs, ar vuhez pemdez d’ar mare-se, ar bombardamanchoù, an STO pe c’hoazh an diportiñ…\nSkignet bep Sul da 11e ha bep Meurzh da 7e noz.\nMerc’hed touzet e Roazhon e fin ar brezel (https://kristianhamon.blogspot.com)\nEn em gavet eo an Amerikaned ! D’ar c’hwec’h a vij-Even 1944 ‘oant debarket e Normañdi ! Pront goude-se ‘oa bet liberet Breizh neuze, e miz-Eost. Met bec’h a oa bet er vro c’hoazh ! Ne faote ket d’an Almañted mont kuit ha meur a wech o doa ranket ar Rezistañted en em gannañ ganto ivez. Ha lod deuzouto ne oant ket aet kuit ‘met e penn diwezhañ ar brezel zoken, e miz-Mae 1945, e-giz en Oriant. Dont a ra ar brizonerien en-dro hag asambles gant an dra-se ‘oa komañset da “buraat” ar vro en-dro …\nForzh peseurt bro ‘vefe ‘oa bet tud a oa bet o labourat asambles gant an Almañted e-doug ar brezel, e Breizh e-giz er broioù all. Lod, lakeomp a zisklêrie ar Resistañted a oa kuzhet er vro. Met lod all a oa bet pelloc’h c’hoazh, e-giz tud ar Milis pe re all ar Bezen Perrot. Nasionalisted breton a oa bet o labourat asambles gant an Almañted ivez, e Berlin ‘oa bet ur gouarnamant breton en harlu memes.\nBloavezh 1942. Okupet eo Breizh gant an Almañted. Med mont a ra fall an traoù evito etramek ar reter : n’int ket deuet a-benn da vezañ trec’h d’an URSS ha neuze tout ar baotred yaouank a zo bet kaset d’en em gannañ. Ne chom ket labourerien a-walc’h en uzinoù ha setu ‘oa graet o soñj gant an Almañted da gas labourerien all da gemer o flas. An STO ‘oa bet graet deus an dra-mañ : Service du Travail Obligatoire.\nAsambles gant an dra-mañ ‘oa komañset an Trede Reich da zeportiñ ar Juifed. E Breizh amañ-giz ne oant ket kalz a-raok ar brezel, met lod a oa bet oc’h en em guzhañ er vro. Stert ‘oa ar vuhez amañ koulskoude hag ouzhpenn ‘veze bombardet ar vro ingal-tre gant an Amerikaned hag an Añglichen.


(Adkaset eus Senedoù-Iliz)\nAr Senedoù-Iliz a zo emvodoù meur en Ilizoù kristen evit resisaat poentoù eus an dogm hag aozadur an Iliz. Seizh a zo anavezet gant an teir familh Ilizoù kristen pennañ : Reizhkredouriezh, Iliz katolik roman, Protestantiezh.\n2 Ar Seizh Sened-Iliz\n5 Da lenn ouzhpenn\nAr Seizh Sened-Iliz[kemmañ | kemmañ ar vammenn]\nKendalc'het eo ar Sened-Iliz gant unan all e 691 diwar goulenn Justinian II evit klokaat hini Kêrgustentin III, ha labourat war poentoù ar reolenn (oad ar veleien, implij an ikonoù).\nNikaia II e 787. Goulennet gant Irena ag Athina. Kadarnaat a ra ne vez azeulet an ikonoù met d'an dudenn livet warno. Ober a ra un diforc'h etre azeuliñ Doue ha kehelañ an ikonoù. Kondaonet eo an ikonoklasted evit bezañ nac'het e oa enkarnet Doue.\nGoude an troc'h etre Iliz [[Iliz ortodoks|Kêrgustentin]) hag Iliz Roma etre 800 ha 1054 ez eus bet dalc'het Senedoù-meur gant Roma anvet Senedoù-Iliz ganto met pas gant Kristened ar Reter a zalc'hed ivez emvodoù-meur hep reiñ an anv Sened-Iliz peogwir ne oa ket pedet an holl eskibien hag e oa torret unvaniezh ar bed kristen hervezo. Se zo kaoz e vez lesanvet an Iliz reizhkredour Iliz ar Seizh Sened-Iliz a-wezhioù abalamour ma vez anavezet 21 "Sened-Iliz" gant a gatoliked.\nAdtapet diwar « https://br.wikipedia.org/w/index.php?title=Sened-Iliz&oldid=1818340 »\nKemmoù diwezhañ degaset d'ar bajenn-mañ d'an 4 Gen 2019, da 21:43.


Pajenn:Guillouzic - Bue Zant Ervoan, 1894.djvu/8 - Wikimammenn\nPajenn:Guillouzic - Bue Zant Ervoan, 1894.djvu/8\nvije neuze vel breman o c’houlen an aluzen barz ar pardonio-ze. Deuz ar beure vije klevet an oferen, oferen ar belerined, ha neuze pep hini glaske he gamarado, ha d’ar ger, n’eur ganan gwerzio adare.\nBean oa eur c’hlenvet d’an amzer-ze hag eo ral gwelet anean breman er vro man, al laournez. Ar c’hlenvet-se oa deut d’ar vro gant ar re oa bet oc’h ober brezel d’ar Morianet en douar zantel, er vro dom-ze a oa kals a dud laour, ha tud ar vro-man, hinienno anhe, a nevoa tapet ar c’hlenvet-se enon, ha klenvejo all c’hoaz. Eur wej a oaint arri er ger ho zud a dapaz diouthe, ha ben eur pennad goude a oa kement a dud laour er vro, ken a oe renket zevel hospitalio da lakat anhe. Barz er Roc’h a oa eun hospital evelse. Ar c’hlenvet-se n’eller ket gwellaet anean ; ha dre ma oa ezet hen tapout, ar re vije skoet ganthan a renke mont da vevan pell diouz an dud all. En iliz a oa eur plas evithe, hag er vered memez tra. Awejo zoken n’elleint ket klevet an oferen diabarz an iliz, gret a vije d’he chom ermez, rag den na c’houle tapout ar c’hlenvet,\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/8&oldid=127468 »


relijion - Wikeriadur\nrelijion /reˈliʒjɔ̃n/ benel (liester : relijionoù)\nKredenn en ur boud pe voudoù, en un nerzh pe nerzhioù dreistnatur a ren ar bed ; azeulerezh ha lidoù a zeu da-heul ar gredenn-se.\nE galon a rannas, me 'gred, rak antronoz e rentas e ene d'e Grouer, goude bezañ chomet start en e feiz hag en e relijion. — (Lan Inizan, Emgann Kergidu 1, Brest, 1877, eil emb. Al Liamm 1977, p. 16.)\nInt eo a lavare eus ministred Doue e kollent ar relijion hag o c'homz a oa : « Ar maer en e di-kêr hag ar person en e iliz ! » — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 244.)\nober e relijion : ober diouzh al lezennoù anezhi\ngalleg : religion (fr)\nAdtapet diwar « https://br.wiktionary.org/w/index.php?title=relijion&oldid=299755 »\nKemmoù diwezhañ degaset d'ar bajenn-mañ d'an 18 Mez 2020, da 08:03.


Alfred Francis Russell (25 a viz Eost 1817 - 4 a viz Ebrel 1884) a oa ur politikour, bet prezidant Liberia.\nGanet e oa bet sklav e Lexington (Kentucky, Stadoù-Unanet). Goude bezañ bet digabestret ec'h eas kuit, asambles gant e vamm, da Liberia e 1833. Mont a reas da brezidant Liberia d'an 20 a viz Genver 1883, goude ma voe dilezet e garg gant Anthony W. Gardiner abalamour da gudennoù yec'hed. E-pad e brezidantelezh e voe aloubet an tiriad er c'hornôg d'ar stêr Mano gant ar Saozon ha staget anezhañ da Sierra Leone. Rebechet e voe ouzh Russell ha Gardiner bezañ kollet tiriadoù d'ar Saozon ha moarvat eo abalamour da se ne voe ket addilennet Russel e 1884.\nAdtapet diwar « https://br.wikipedia.org/w/index.php?title=Alfred_Francis_Russell&oldid=1782613 »\nKemmoù diwezhañ degaset d'ar bajenn-mañ d'an 26 Gen 2018, da 15:19.


Aled - Wikipedia\n(Adkaset eus Alet)\nAled (skrivet Alet, hag Aleth alies, e galleg; Aletum e latin) a oa kêr bennañ ar bobl Kuriosolited war-lerc'h amzervezh Kersaout, war lez dehou aber ar stêr Renk. Hiziv emañ e Sant-Servan, kumun gozh enteuzet e kêr Sant-Maloù.\n1 Amzer ar Gelted\n2 Amzer ar Romaned\n3 El lennegezh vrezhonek\nAmzer ar GeltedAozañ\nTud zo bet eno adal Nevezoadvezh ar Maen. Fenikianed zo tremenet aze a-raok mont gant ar stêr Renk, ha lezet o deus ur groaz kizellet er roc'h (anse Saint-Père). Kenwerzh a raent gant Enez Vreizh.\nEn 80 kent JK e teuas Kuriosolited, unan eus Pobloù Arvorig, da sevel ur gêr, hag a deuas da vout o fennkêr. En amzer-hont e oa izeloc'h ar mor, 8 m izeloc'h eget bremañ.\nAmzer ar RomanedAozañ\nDalc'het e voe kêr gant ar Romaned ha c'hwezet e voe an tan enni ganto er bloaz 10, evit rediañ an dud da vont da chom da Gersaout(Daveoù a vank). Dont a reas Aled da vezañ Reginca, diwar anv ar stêr Renk. Savet e voe tier e maen. Eno e voe diazezet soudarded roman anvet Martentes (soudarded Meurzh).\nWar-dro 270 e voe mogeriet Aled, a-hed 1 800 m, savet tourioù, aozet straedoù. Div zor a oa da vont enni, ha kreskiñ a reas oberiantiz porzh Reginca.\nAber ar Renk, a-drek an tour Solidor, Dinarzh en tu all, war al lez kleiz. War lez dehou an aber e oa kêr Aled.\nGant Aleth en devoa graet Zavier Langleiz el levrenn I (Marzhin) eus e Romant ar roue Arzhur (Al Liamm, 1975) :\n« Goude o devout douaret e Breizh-Vihan, e porzh Aleth — pe,\nma fell deoc'h e Sant-Malo, evit reiñ da Aleth e anv bremañ —\nMarzhin hag e vignoned a zivizas kenderc'hel da veajiñ a-gevret\nbetek en tu all da Roazhon. [...].», pajennoù 112-113.\nGant anv Aled eo savet hini ar paou "Poualed" (Clos-Poulet e galleg) a gaver en anv Sant-Pêr-Poualed da skouer.\n(fr) Istor Aled (infoBretagne.com)\n(fr) Istor Aled\n(fr) Lec'hienn CeRAA\n↑ Roparz Hemon, Nouveau dictionnaire breton-français, 1978, Al Liamm, p.29a.\nAdtapet diwar « https://br.wikipedia.org/w/index.php?title=Aled&oldid=1658190 »\nDernière modification le 22 Eos 2015, à 08:22\nKemmoù diwezhañ degaset d'ar bajenn-mañ d'an 22 Eos 2015, da 08:22.


Koadeg Białowieża - Wikipedia\nUr bizon europat\nKoadeg Białowieża (distaget [bʲawɔˈvʲɛʐa] e poloneg) (Puszcza Białowieska e poloneg, Белавежская пушча e belaruseg, Беловежская пуща e rusianeg) zo ur goadeg vras hag ur gwarezva natur war an harzoù etre Polonia ha Belarus. Bez' eo un aspadenn eus ar goadeg werc'h vras en em astenne el lodenn-se eus Europa gwechall.\nE-touez al loened a ra o annez enni e ranker menegiñ bizoned Europa, ur ouenn hag a zo bet darbet dezhi mont da get. Lakaet eo bet koadeg Białowieża war roll ar Glad bedel gant an UNESCO abaoe 1979 ha lakaet eo bet da warezva Natura 2000 gant Unaniezh Europa.\nAbaoe 1945 eo rannet ar goadeg e div lodenn : an eil e Polonia hag eben e Belarus. En holl en em astenn bremañ war 1 418,85 km², hag e Belarus emañ an darn vrasañ eus ar gorread-se. E lec'hioù zo ez eo ar vevenn etre an div vro ur skoilh evit monedone al loened, hag an douristed ivez. Emañ kêr velarusat Brest war-hed un 70 kilometr bennak diouzh ar goadeg, er c'hreisteiz.\nUNESCO (en) (fr)\nGwarezva Białowieża] (en) (pl)\nGwez gwarezva Białowieża (en) (pl)\nAdtapet diwar « https://br.wikipedia.org/w/index.php?title=Koadeg_Białowieża&oldid=1933251 »\nKemmoù diwezhañ degaset d'ar bajenn-mañ d'an 3 Gen 2022, da 07:39.


Gwendal (sonerien) - Wikipedia\nGwendal e 2009\nGwendal zo ur strollad sonerien c'hall, ganet en 1972 e Pariz, euz al lanv sonerezhel keltiek (folk, folk-rock, jazz-rock) awenet gant sonerezh Iwerzhon ha sonerezh Breizh. 10 album embannet, saluded atao gant an dud a vicher hag ar selaouerien, Priz Akademiezh Charles-Cros evit Glen River, kantenn aour e bro-Spagn.\n1.1 Gwendal ha Bro-Spagn\nKrouet e oa bet ar strollad e 1972 gant Youenn Le Berre (fleüt, bombard) ha Jean-Marie Renard (gitar). War-lerc'h e teuas Bruno Barré (biolin), Patrice Grupallo (toserezh, amndolin) ha Roger Schaub (gitar boud) da enrollañ er strollad. O anv kentañ ne oa ket Gwendal an hini e oa met Soporific string band. Dre ma oa mare ar pop keltiek diouzh ar c'hiz e voe choazet un anv breizhekoc'h gant o zi-embann.\nWar o fladenn gentañ Irish Jig (1974) e klever levezon sonerezh Iwerzhon, met dija e klever bommoù jazzy oc'h ober o hent. Daoust da levezon ar pop-folk keltiek en e vog er mare-se ez eo kentoc'h levezon Ian Anderson pe Rahsaan Roland Kirk a santer war ar mod en deus Youenn Le Berre da seniñ.\nGwendal ha Bro-Spagn[kemmañ | kemmañ ar vammenn]\n1976 : Joe can't reel\n1977 : À vos désirs - Rainy day\nAdtapet diwar « https://br.wikipedia.org/w/index.php?title=Gwendal_(sonerien)&oldid=1905858 »\nKemmoù diwezhañ degaset d'ar bajenn-mañ d'an 3 Gou 2021, da 11:34.


Pajenn:Ar Prat - Nozveziou an arvor, 1909.djvu/115 - Wikimammenn\nPajenn:Ar Prat - Nozveziou an arvor, 1909.djvu/115\nDiv heur a skoas e tour koz ar barrez, hag an aotrou person ne gavas netra gwelloc’h da ober eget dizrei adarre da ober eur pennad kousket.\nDa ober eur pennad kousket a lavaran ? Fazia avat a ran ; serret kloze zaoulagad gantan, an aotrou person a rea meur a zonj. N’oa ket evit kousket gant ar zonj c’houero en doa great eur marc’had gant an diaoul.\nO ! an huvre-ze !… Eun huvre ?… Daoust ha n’oa ket kentoc’h eur c’hras a berz Doue ?…\n— « O Aotrou ! emezan da Zoue, c’houi hag a lenn er c’halonou, gwelit pegen tenval eo em hini-me. Daou pe dri ene am eus lezet da vont gant an diaoul, mes daoust ha n’oa ket gwelloc’h d’in rei evél-se e lod d’an tan ha miret an hanter eus va farrez dioc’h an daonedigez eternel ?… O Doue madelezus, ho pezet truez ouzin ! Pardonit d’in mar em eus dismeganset ac’hanoc’h, ha diskouezit d’in an tu da zavetei ar pez a zeblant beza kollet… »\nAr c’housked ne deue ket, kaer en doa serri e zaoulagad, hag ar beleg mat a glaske dre e benn ar pez a c’hellje ober evit tenna Plogoiz a-dre skilfou ar Milliget.\nD’ar zul warlerc’h, gwisket gantan e gaera dilhad oferenna, an aotrou person a zavas er gador goude an Aviel hag a zisplegas e huvre, pe e weledigez, d’e baresioniz.\n— « Ha brema, va Breudeur, emezan, setu ama petra ’m eus sonj da ober evit sec’ha e fri da dad ar pec’hed. D’ar 25 a viz meurz e livirin va oferen eun tammig difreoc’h eget kustum, gwaza ze evit ar merc’hed ! Ober egiz ma c’hellint evit dont d’am heul ? Evit eur wech en eur dremen, ze ne ray netra. Kerkent ha m’am bezo kanet an Ite missa est, c’houi a grogo gant salmou ar gouspe-\nAdtapet diwar « https://br.wikisource.org/w/index.php?title=Pajenn:Ar_Prat_-_Nozveziou_an_arvor,_1909.djvu/115&oldid=158761 »\nKemmoù diwezhañ degaset d'ar bajenn-mañ d'an 12 Ebr 2020, da 16:20.


Kentskrid | Daskor\nDIWAR C’HOARI, KELENN !\nE Bro-Skaer emañ ar c’hiz da lakaat, bep bloaz, un de-vezh evit gwelet pere eo ar baotred er vro, a zo skañvañ o zroad, kreñvañ o divrec’h ha souplañ o c’horf : ur c’hou-renadeg vras a vez graet, hag ur bobl tud a zered eus a-dro-war-dro evit gwelet ar baotred vat ; ha goude ar c’hrogad, ar mestr gourener a vez roet dezhañ ur maout evit e zigoll eus e boan hag e galonekaat evel ma’z eo dleet.\nUr gouel evel-se a vez graet bep bloaz e Skaer hag en ur barrez bennak all eus Bro-Gernev. Ar c’hiz eus ar seurt c’hoarioù-se n’eo ket deuet c’hoazh e Bro-Leon, met dont a ra ha deuet eo zoken ar mare ma weler, bep an amzer, en ur c’horn pe gorn eus ar vro, gouelioù brezhonek, gourenadegoù enno ivez hag a zo kement o zalvoudegezh en tu all da dalvoudegezh gourenadegoù Bro-Gernev ha m’emañ talvoudegezh ar spered en tu all da hini ar c’horf.\nEvel-se hon eus gwelet e-doug an daou vloaz diwezhañ-mañ, e Gorre-Leon, paotred Saint-Varzhin-Montroulez, Lambaol-Wimilio, Sant Nouga, Plouenan, Gwikar, Plougouloum, Ar Merzher hag, e Goueled-Leon, re Lesneven, Plougerne, Lanniliz, Gwitalmeze ha Lokmaria oc’h ober kenetrezo gourenadegoù eus ar re a c’hiz nevez-se, hag e fed, ret eo anzav, ez eo gourenerien Bro-Leon lemm o spered, lampr o zeod, flour o mouezh, ha n’emaint ket tost da gaout ezhomm c’hoazh da vont da bardonañ da Sant-Memor.\nNann sur ! Ha dleetoc’h un tamm mat oa e vije bet ar maout dezho eget da baotred Bro-Gernev, rak evel ma lavare gwechall ur skrivagner latin, en un doare disheñvel un tammig diouzh va hini :\nD’an hini ’laka ’r mad hag ar brav d’en em gaout,\nD’hennezh eo da gentañ bezañ perc’henn ar maout.\nHa c’hoarierien vrezhonek Bro-Leon o deus kavet an tu da lakaat an daou dra-se d’en em gochañ ken klok ma’z eo un dudi her gwelet evit holl vignoned Breizh-Izel.\nEn deiz all ec’h en em gavis gant Fañch al Luch, unan eus va amezeien vat, un den a c’hiz kozh, un tammig deskadurezh dezhañ, un denchentil mard eus unan, hag e savas kaoz ganeomp diwar-benn an teatr brezhonek hag e lavaren :\n« − Ar c’hoarierien, Fañch, setu aze paotred ha ne c’hoarvez ket ganto evel ma c’hoarvez gant ar c’hemener kernevad, n’eo mat nemet da c’hwriat, hervez ma lavar ar son :\nAr c’hemener n’eo ket un den,\nNemet kemener ned eo ken.\nAr re-se, ouzhpenn ma’z int tieien eus an dibab, a oar prezeg ha distagellet mat eo bet o zeod dezho, m’hen asur deoc’h. »\n« − Ba ! eme Fañch al Luch, gwechall ne vije ket a draoù evel-se war ar maez hag ez ae kant gwech gwelloc’h ar bed en-dro eget bremañ. »\n« − Selaouit, Fañch, emeve, ouzhpenn ma’z oc’h luch ’meus aon, ez oc’h ivez un tamm berrwel a spered evit ar pezh a sell ouzh an teatr brezhonek. C’hwi hoc’h eus c’hoant, n’eo ket ’ta, e chomfe Breizh-Izel en amzer da zont ar pezh m’eo bet en amzer dremenet ? »\n« − A ! Ya, na petra ’ta, satordallik, hag e wellafe an traoù ganti zoken. »\n« − Mat, paotred ar strolladoù c’hoarerien n’o deus ken youl na ken mennozh kennebeut ! »\n« − Hag e kasint anezhañ da benn en em c’hoari marteze, eme Fañch ? »\n« − Ya ! Ya ! Emeve, en ur c’hoari ! Diwar c’hoari eo kelenn, a lavare ar re gozh hag a skiant vat a zo a-du ganto war an dra-se. Gouzout a rit, Fañch, eo ar Vretoned ar bobl a zo nebeutañ mestr en e di ? »\n« − O, ya ! Her gouzout a ran mat, eme Fañch, ha poan vras a ra din gwelet penaos kement diavaeziad a deu er vro gant un tog kern-uhel war e benn, ul lost pig e traoñ e gein ha galleg flour en e c’henoù, a zo selaouet evel ur pabor hag a ra e lezennoù d’an holl, evel ma kar hag evel ma ne vijemp ket gouest hon-unan da gas an traoù en-dro en hon ti. Ar Vretoned a zo re lent ! »\n« − Aze eo ! Emaout ganti, Fañch ; met perak ’int re lent ar Vretoned, perak n’o deus ket muioc’h a hardizhegezh eget n’o deus, nemet abalamour ma n’o deus ket a zeskadurezh a-walc’h ? »\n« C’hwi ’vez klevet a-wechoù o lavaret o deus re. Mat, va doare da welet din-me war an dra-se n’eo ket heñvel ouzh hoc’h hini deoc’h-c’hwi, tamm ebet ! Me ’lavar n’eus ket hanter a zeskadurezh e-touez an dud, ha mard eo ar Vretoned ar bobl a zo nebeutañ mestr en e di, eo dre ma kav dezho re alies ne c’hell ket bezañ gwelloc’h an traoù ganto eget n’emaint. Ha me ’lavar ivez penaos an teatr brezhonek a skolio hag a sklaerio ar bobl en un doare burzhudus. »\n« C’hwi ho peus graet ul lodenn eus ho studi, pe da vihanañ ho peus bet ur gentel bennak digant beleien ar barrez-mañ gwechall pa’z oac’h yaouank, hag ho peus klevet meneg, en istor ar pobloù kozh, eus ar C’hresianed ? »\n« − O ! Ya ! Satordallik, eme Fañch, pell zo eo sanailhet o istor glorius e-barzh em spered. »\n« − Mat, petra en deus graet eus tud Bro-Gres ar bobl kentañ eus ar bed evit ar pezh a sell ouzh ar spered hag evit ar pezh a sell ouzh ar garantez a dleer dougen d’ar vro, ma n’eo ket ar pezhioù-c’hoari dispar-se a veze displeget bep bloaz, dirak milieroù ha milieroù tud, hag a rae d’ar C’hresianed en em anaout ha gouzout n’eo ket an ec’honder eo a ra ur vro, kennebeut ha ma n’eo ket an niver eo a ra eur bobl.\n« Ar pezh en deus graet an teatr e Bro-Gres a raio ivez e Bro-Vreizh.\n« Eñ eo a lakaio ar Vretoned da anaout ha da garet ar brezhoneg, da welet pegen c’hwek ha pegen talvoudus eo ar yezh kozh, pegen kaer eo ar sonioù gwechall, ha pegen skedus istor an amzer dremenet. Eñ eo a lakaio da gaout keuz ouzh an dislealded ha kas ouzh an techoù fall a ziskar o gouenn ; eñ eo a lakaio gwrizioù karantez Doue ha karantez Breizh d’en em doueziañ ha d’en em skoulmañ muioc’h-mui. Eñ eo, en ur gomz, a lakaio hor bro garet Breizh-Izel da sevel ha da greskiñ diouzh an tu-mañ ’c’hell kaout kresk ha sav c’hoazh, da lavaret eo diouzh tu an neñv.\nHep ur begad pebr hag holen\nE vez meurbet goular ar soubenn ;\nEvel-se ma n’ho peus bemdez\nNemet labour tenn hag enkrez,\nE vo divlaz ho tevezhioù ;\nRet eo plijadur a-wechoù !\n« An Aotroù Guillou, ur beleg eus Bro-Leon hag ur skrivagner brudet, eo a lavare kement-se gwechall, ha re wir eo ar pezh a lavare : « ur sant trist a zo trist e santelezh », an den a rank kaout un tamm plijadur bennak bep an amzer ha pa n’her c’hav ket war ar maez, e red d’her c’hlask e kêr, ha ma ne gav ket a blijadur fur, e kemer a re fall a en em ginnig dezhañ. An teatr brezhonek a raio plijadur d’ar Vretoned, ha lakaat a raio anezho da garet gwelloc’h-gwellañ o meizioù ha d’en em stagañ outo muioc’h-mui. Ya ! Ma vez renet gant ar re a zo gouest d’e ren, e raio d’ar Vretoned kaout plijadurioù divizoc’h d’o yalc’h, talvoudekoc’h d’o yec’hed, sasunoc’h d’o spered ha c’hwekoc’h d’o c’halon eget ar re a vez kavet en tavarnioù, daoubleget war ur c’hoari dominoioù pe azezet dirak ur werennad tan gwisket e melen. »\n« − Sell, ya vat, gwir eo, eme Fañch, n’em boa ket soñjet c’hoazh gwelet en teatr brezhonek ur gador-brezeg eus ar re wellañ, gouest da ober vad ha plijadur d’ar bobl, evel ma ra bremañ ! Hiviziken ne vezin ket ken berrwelet en e geñver, satordallik ! »\nHa setu penaos va amezeg Fañch al Luch, pa ’meus displeget dirazañ, sklaerañ ha fraezhañ ma c’hellen, mennozh ar c’hoarierien vrezhonek, a zo deuet da gaout mat-hardizh o labour ha kentañ gwech ma klevo meneg eus ur c’hoariadenn vrezhonek bennak, ez aio da welet ar c’hourenerien a c’hiz nevez, goude ma vefe ret dezhañ ober pemp lev war e droad hag eñ o ren e bevar-ugent vloaz.\nFiziañs am eus, paotred yaouank an teatr brezhonek, e rooc’h tro dezhañ ha d’ar re all gantañ da vont c’hoazh d’ho selaou ur wech en amzer, rak pa groger en ul labour ken santel ha ken talvoudek hag an hini ho peus boulc’het, eo ret kenderc’hel.\nHa lavarit da bep hini\nAr wirionez hep damantiñ\nKenderc’hel a reoc’h daoust d’an amzer ha d’ar re fall. N’eo ket c’hwi eo a vanko ; an traoù deoc’h da zisple-gañ eo a vanko kentoc’h, rak berr eo c’hoazh niver ar pezhioù-teatr brezhonek hag a dalv ar boan lakaat c’hoari anezho : un hanter douzen d’an hirañ n’eus ken. Abala-mour da se, hag evit reiñ labour da c’hoarierien Bro-Leon em eus troet diwar yezh Gwened « en Ozeganned », ur c’hoariell eus ar re gaerañ savet gant an Aotroù Job ar Bayon, anavezet mat, hag eñ yaouank, e pevar c’horn Breizh-Izel, rak kement a skriv a-vec’h ma vez bet moulet e yezh Gwened, ma vez lakaet diouzhtu e yezh Leon.\nWarlene an Aotroù Anatol ar Braz, ur Breizhad brudet, o skrivañ diwar-benn « Alanig al Louarn » nevez moulet, a lavare d’an oberour :\nTrugarez deoc’h, a greiz kalon ;\nSklaer eo ar vouezh ha brav ar son.\nPatelin-gozh e-maez e ve\n’Zo lammet gant ur fri nevez,\nDesket gantañ brezhoneg mat\nDu-hont ’n un ober e droiad.\n« Fidamdoustik ! » ’vel a lârer\nE Goelou koulz hag e Treger,\nMeur a hini ’dapo an hik\nDre forzh c’hoarzhin gant Alanig,\nPa deuio a gastell Keryann\nDa redek Breizh, dre vrug ha lann !\nN’eo ket degemer a vanko\nD’ar c’hozh filouter e pep tro !\nGras dezhañ da vevañ ken pell\nHa ma pado yezh Breizh-Izel.\nN’oufen ober gwelloc’h mennad\n’Vit an Aotroù Perrot, e dad.\nDarn eus ar pezh a venne an Aotroù Anatol ar Braz a zo en em gavet : Alanig al Louarn, abaoe m’eo aet da redek bro, en deus kavet dor zigor ha laouenidigezh dre ma’z ae, hag er bloaz-mañ, o lakaat « ar C’hornandoned » da vont en-dro, ne c’houlennan ken tra nemet ma’z heuilhint an hent en deus graet a-raok ar filouter kozh ha ma vezo graet dezho an degemer a zo bet graet d’an « Aotroù Lan ». Fiziañs am eus e vezint gouestoc’h egetañ c’hoazh da sederaat talioù teñval Leoniz, ha ne c’houlennan ket gwell !\nLiens transversaux de livre pour Kentskrid\n‹ C’hornandoned (ar)\nar C’hoarierion ›